Najis babi punca Sungai Kereh tercemar

TASEK GELUGOR, 22 Jamadilakhir 1442H, Khamis – Analisa yang dilakukan sebuah makmal bebas mendedahkan najis babi yang dilepaskan dari Kampung Selamat adalah punca pencemaran Sungai Kereh, di sini.

Pertubuhan Lestari Khazanah Alam Pulau Pinang (LEKAS), Persatuan Pengguna Pulau Pinang (CAP) dan Badan Bertindak Bantah Pencemaran Sungai Kereh (BBBPSK) mendedahkan perkara tersebut, selepas mendapatkan perkhidmatan makmal bebas bagi menjalankan analisa kualiti air di sungai itu sejak Disember tahun lalu.

Berdasarkan laporan awal analisa makmal terbabit, sudah ada bukti saintifik bagi menyimpulkan punca utama pencemaran Sungai Kereh adalah daripada penternakan babi.

Pengerusi LEKAS, Zikrullah Ismail berkata, bukti yang diperoleh itu memperkukuhkan lagi kenyataan dibuat BBBPSK selama ini.

“LEKAS bertekad memberi advokasi kepada penduduk tempatan sehingga isu ini diselesaikan segera serta mempergiatkan lagi kempen kesedaran kepada masyarakat awam.

“Inisiatif itu dilakukan supaya isu ini dapat difahami berdasarkan fakta yang jelas dan bukan hanya cakap kosong semata-mata, seperti yang didakwa sebahagian pihak tidak bertanggungjawab,” katanya seperti dilapor Berita Harian, hari ini.

Sementara itu, Pengerusi BBBSK, Abdul Razib Abdul Rahim berkata, pihaknya menganggap pencemaran berkenaan sudah mengambil masa terlalu lama untuk diselesaikan.

Beliau kesal pencemaran najis babi terus berlaku walaupun sudah ada desakan demi desakan dengan kerjasama NGO yang bersama pihaknya.

“Kami ingin tegaskan badan ini akan terus membela penduduk kampung yang telah lebih 40 tahun berdepan dengan isu pencemaran ini sama ada membuat laporan polis atau dengan lebih serius ke pihak Suruhanjaya Pencegahan Rasuah Malaysia (SPRM),” katanya.

Presiden CAP, Mohideen Abdul Kader pula berkata, pihaknya berharap melalui pemantauan kualiti air sungai secara berterusan, selain pematuhan penternak bagi sistem pelepasan sisa sifar dan penguatkuasaan Enakmen Penternakan Babi (Negeri Pulau Pinang) 2016, isu dapat diselesaikan segera.

Keadaan sungai itu sebelum ini menghantui penduduk sekitar sejak kira-kira 40 tahun lalu, yang mendakwa terpaksa tinggal dalam suasana busuk setiap hari akibat aktiviti penternakan haiwan terbabit.

Difahamkan, terdapat 77 kandang membabitkan 135,000 babi di kawasan penternakan di Tingkat Selamat 1 hingga 11 kampung berkenaan yang dikatakan sudah beroperasi sejak tahun 1980-an.


PRN Johor: Saingan enam penjuru di DUN Larkin

Dr Zamil Najwah Arbain daripada PKR yang pernah bertanding di DUN Tanjung Surat namun tewas pada Pilihan Raya Umum ke-14 (PRU14), kini bersaing untuk merebut kerusi DUN Larkin pada PRN Johor.

Senarai muktamad calon yang layak bertanding di DUN itu telah diumumkan oleh Pegawai Pengurus Pilihan Raya Datuk Abdul Rahman Salleh di Pusat Penamaan Calon di Dewan JKR Daerah Johor Bahru, hari ini.

Pada PRU14, kerusi DUN Larkin dimenangi oleh Mohd Izhar Ahmad yang bertanding atas tiket PKR menewaskan Datuk Yahya Ja’afar (BN) dan Zakiah Tukirin (PAS) dengan majoriti undi 8,590. – Bernama


KPM, KKR kerjasama pantau sekolah daif

KLANG, 9 Ramadan 1444H, Jumaat – Kementerian Pendidikan (KPM) akan bekerjasama dengan Kementerian Kerja Raya (KKR) dalam usaha memantau bangunan sekolah daif di seluruh negara supaya keselamatan murid dapat diutamakan.

Timbalan Menteri Pendidikan, Lim Hui Ying berkata, kerjasama itu juga bagi memastikan semua langkah pemeriksaan atau pemantauan ke atas sekolah berkenaan dibuat dengan teliti.

Ini kerana, KPM komited dalam menyediakan infrastruktur pendidikan yang selamat serta kondusif untuk kegunaan murid dan warga sekolah.

“Setakat ini sebanyak 830 sekolah telah disenaraikan sebagai bangunan daif dan yang paling banyak adalah di Sabah serta Sarawak.

“Hal ini (baik pulih) perlu dilakukan serta-merta,” katanya kepada media selepas merasmikan Pameran Pendidikan Institusi Pengajian Tinggi Awam Siri 1 di Klang Commercial Convention Centre di sini hari ini.

Ditanya mengenai tahap kerosakan sekolah-sekolah tersebut, Lim berkata, ia meliputi pelbagai aspek terutamanya membabitkan struktur bangunan yang tidak selamat dan mengancam keselamatan.

“Bangunan sekolah daif ini tidak selamat untuk murid… kebanyakannya yang berada di skala enam dan tujuh (mengikut analisis skor gred impak bagi mengenal pasti bangunan daif) itu mengancam keselamatan mereka (murid), jadi perkara ini harus diberikan perhatian,” katanya.

Skala enam merujuk kepada bangunan yang tidak selamat dengan pengesahan dilakukan oleh Pejabat Pendidikan Daerah dan Jabatan Pendidikan Negeri manakala skala tujuh merujuk kepada bangunan tidak selamat dengan pengesahan daripada Jabatan Kerja Raya.

Mengulas mengenai pameran pendidikan itu, beliau berkata, tujuan utama adalah bagi menyediakan sebuah platform sesuai untuk pelajar sekolah menengah khususnya lepasan Sijil Pelajaran Malaysia dan Sijil Tinggi Persekolahan Malaysia supaya menyedari dan meneroka peluang pendidikan yang ditawarkan kerajaan.

“Melalui program ini, mereka akan mengetahui dengan lebih dekat mengenai tawaran atau peluang yang disediakan oleh kerajaan bagi melanjutkan pelajaran dalam bidang yang bersesuaian.

“Pameran akan berlangsung sebanyak empat siri iaitu hari ini untuk siri pertama, tiga lagi akan diadakan di Georgetown, Pulau Pinang pada 1 April; Ipoh, Perak (7 April) dan Batu Pahat, Johor (8 April),” katanya yang juga bercadang untuk mengadakan pameran serupa di setiap negeri pada tahun hadapan. – Bernama


UMNO Perak belum buat pendirian pertandingan jawatan presiden, timbalan

BANGI, 6 Jamadilakhir 1444H, Jumaat – UMNO Perak belum membuat keputusan berkaitan pertandingan bagi jawatan Presiden dan Timbalan Presiden pada Perhimpunan Agung UMNO, bulan depan.

Pengerusi UMNO Perak, Datuk Seri Saarani Mohamad berkata, pihaknya akan mengikut keputusan Majlis Kerja Tertinggi (MKT) yang dijadualkan bermesyuarat pada 5 Januari.

“Buat masa ini tiada mana-mana pihak membuat ketetapan melainkan cadangan daripada Ketua UMNO Bahagian Sungai Besar, Datuk Seri Jamal Md Yunos.

“UMNO Perak belum buat keputusan kerana kita hanya akan mengadakan mesyuarat pada 8 Januari.

“Kita akan berbincang dalam MKT dahulu, tengok keadaan sebab akan ada pro dan kontra mengenainya jawatan dipertandingkan. Ada kata bagus ada kata tak bagus,” katanya seperti dipetik media tempatan, hari ini.

Sebelum ini, beberapa pemimpin UMNO, termasuk Ketua-ketua Bahagian, mendesak agar dua jawatan tertinggi parti itu tidak dipertandingkan, demi memastikan kesatuan dalam parti.

Bagaimanapun, banyak pihak berpandangan agar kedua-dua jawatan itu wajar dipertandingkan demi menyuburkan demokrasi di dalam parti.

Isnin lalu, Setiausaha Agung UMNO, Datuk Seri Ahmad Maslan berkata, parti belum memutuskan mengenai perkara tersebut dan akan dibincangkan dalam mesyuarat MKT.

Dalam pada itu, Saarani yang juga Ahli Dewan Undangan (ADUN) Kota Tampan yakin MKT akan membuat keputusan terbaik bagi jawatan tertinggi parti tersebut.


Wabak bubonik dari China membunuh dalam 24 jam

Hal ini kerana, pihak berkuasa China telah mengeluarkan amaran mengenai wabak bubonik selain melarang memakan haiwan tertentu.

Amaran berkenaan dikeluarkan susulan terdapat dua kes jangkitan wabak itu yang dikesan di sebuah bandar di Utara China pada Ahad.

Media tempatan Xianhua pada 1 Julai lalu melaporkan, terdapat dua pesakit disyaki dijangkiti wabak bubonik di wilayah Khovd, di Barat Mongolia.

Pesakit yang masing-masing berusia 17 serta 27 tahun disahkan positif, setelah melalui ujian makmal dan kini ditempatkan di dua buah hospital.

Difahamkan, mereka yang juga adik-beradik dijangkiti wabak berkenaan selepas menikmati marmot.

Marmot adalah haiwan daripada spesies tupai tanah dengan nama saintifiknya Marmota.

Pada masa sama, seramai 146 individu yang dikesan mempunyai kontak rapat dengan mangsa telah diasingkan dan dirawat di hospital.

Wabak bubonik berpunca daripada bakteria yang disebarkan melalui kutu yang hidup dalam spesies tikus termasuk marmot.

Menurut Pertubuhan Kesihatan Sedunia (WHO), bakteria berkenaan mampu membunuh dalam tempoh 24 jam sekiranya tidak ada sebarang rawatan.

Sebelum ini, seramai dua individu pada tahun lalu, yang dijangkiti wabak bubonik di sebuah wilayah di barat Mongolia, Bayan-Ulhii maut setelah didapati memakan daging marmot mentah. – Agensi


Darurat: Kerajaan teruskan peranan nasihati Agong

KUALA LUMPUR, 1 Zulkaedah 1442H, Sabtu – Jemaah Menteri bertanggungjawab untuk meneruskan peranannya menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaku ketua negara dalam membuat sesuatu keputusan mengenai kedudukan tempoh darurat, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Beliau berkata ini selaras dengan tanggungjawab serta teras dasar kerajaan memfokuskan langkah khusus dan tepat bagi mencegah, memerangi serta mengurangkan risiko kadar kebolehjangkitan COVID-19 dalam kalangan rakyat secara efektif.

“Ia (nasihat kepada Seri Paduka) setelah mengambil kira semua keadaan semasa serta faktor-faktor berkaitan termasuk keselamatan orang ramai, aspek sosial dan ekonomi negara,” katanya dalam kenyataan hari ini.

Kenyataan berkenaan susulan laporan media yang memetik Ketua Ketua Pengarah Kesihatan Tan Sri Dr Noor Hisham Abdullah sebagai berkata sekiranya Proklamasi Darurat yang kini berkuat kuasa diangkat, maka tiada apa yang dapat menghalang Pilihan Raya Kecil (PRK) dan Pilihan Raya Negeri (PRN) yang sebelum ini tertangguh, daripada diadakan.

Dr Noor Hisham turut dilapor menyatakan bahawa kini hanya Al-Sultan Abdullah mempunyai budi bicara sama ada keadaan darurat yang dijadualkan berakhir pada 1 Ogos ini perlu diteruskan atau tidak.

Darurat diisytiharkan untuk seluruh negara pada 12 Jan dan berkuat kuasa hingga 1 Ogos dalam usaha mengekang penularan wabak COVID-19.

Pada 8 Mei, Bernama melaporkan Dr Noor Hisham berkata dengan adanya Ordinan Darurat, sebanyak tiga PRK tidak diadakan iaitu PRK Batu Sapi, Bugaya dan Gerik, selain PRN Sarawak.

Di bawah Ordinan Darurat, Pilihan Raya Umum (PRU), PRN dan PRK tidak akan diadakan sepanjang tempoh darurat dilaksanakan.

Sementara itu, Takiyuddin berkata kerajaan memberi jaminan bahawa kesemua mekanisme yang wujud dalam kerangka Perlembagaan Persekutuan serta undang-undang negara akan diikuti dalam membuat apa-apa keputusan mengenai darurat.

Katanya Proklamasi Darurat yang diisytiharkan Al-Sultan Abdullah atas nasihat Jemaah Menteri sebelum ini, adalah selaras peruntukan Perlembagaan Persekutuan dan merupakan asas tanggungjawab utama serta khusus kerajaan dalam menangani wabak COVID-19 bagi memastikan kepentingan dan keselamatan rakyat terus dipelihara.

“Oleh yang demikian, persoalan mengenai sama ada darurat yang akan tamat pada tarikh tersebut diteruskan atau tidak atas budi bicara Seri Paduka Baginda Yang di-Pertuan Agong sepertimana yang dibangkitkan, tidak seharusnya timbul,” katanya. – Bernama


BERJASA perlu RM50,000 bantu mangsa gempa bumi Turkiye-Syria

BANGI, 26 Rejab 1444H, Jumaat – Sebanyak RM50,000 diperlukan untuk melengkapkan sumbangan bantuan kecemasan kepada mangsa gempa bumi di Turkiye dan Syria.

Menerusi kempen sumbangan bencana gempa bumi yang dilancarkan BERJASA bermula 10 Februari lalu, sejumlah wang berkenaan diperuntukkan untuk bantuan keperluan harian, bekalan makanan dan klinikal untuk mangsa di dua negara berkenaan.

Menurut BERJASA, kempen sumbangan sehingga 20 Februari ini memerlukan RM50,000 untuk melengkapkan bekalan bantuan kepada mangsa.

“Mereka kesejukan, mereka hilang tempat tinggal dan mereka tiada bekalan makanan yang cukup.

“Jadi ayuh bantu mereka bina kembali kehidupan yang lebih baik,” kata BERJASA dalam kenyataan di Facebook, hari ini.

Sumbangan boleh disalurkan dengan kadar serendah RM10 sehingga RM100 ke pautan https://bit.ly/bantuanturkiyesyria


KKM tingkat kapasiti bendung penularan COVID-19 di Sabah

KUALA LUMPUR, 29 Safar 1442H, Sabtu – Kementerian Kesihatan Malaysia (KKM) telah meningkatkan kapasiti dan mobilisasi aset serta sumber manusia dalam memastikan sistem kesihatan awam dan perubatan di Sabah terus mampan dalam membendung penularan COVID-19 di negeri itu.

Ketua Pengarah Kesihatan Tan Sri Dr Noor Hisham Abdullah berkata usaha itu termasuk meningkatkan kapasiti ujian makmal Reverse Transcription Polymerase Chain Reaction (RT-PCR) dan ujian Antigen Rapid Test Kit (RTK Antigen) sebanyak dua kali ganda.

“Pada Julai, kapasiti ujian RT-PCR di Sabah adalah sebanyak 1,350 ujian. Kini, ia telah dipertingkatkan kepada 2,600 ujian RT-PCR sehari dengan penghantaran sampel RT-PCR setiap hari dilakukan ke Institut Penyelidikan Perubatan (IMR) dan Makmal Kesihatan Awam Kebangsaan (MKAK) menggunakan perkhidmatan Tentera Udara Diraja Malaysia (TUDM) dan Pos Laju.

“Perkhidmatan penyumberluaran kepada makmal swasta juga dilakukan, misalnya pada 16 Okt, sebanyak 4,327 ujian telah disumberluarkan kepada makmal swasta agar lebih banyak saringan dapat terus dijalankan di lapangan,” katanya dalam sidang media secara maya yang disiarkan melalui Facebook KKM hari ini.

Selain itu, kapasiti katil di sembilan hospital COVID-19 serta 21 Pusat Kuarantin dan Rawatan Berisiko Rendah (PKRC) di Sabah turut ditingkatkan 2.5 kali ganda, iaitu daripada 2,129 katil pada awal September kepada jumlah terkini iaitu 5,414 katil.

Dr Noor Hisham berkata hospital medan yang disediakan dengan kerjasama Angkatan Tentera Malaysia (ATM) di Tawau akan menempatkan 100 katil bagi kegunaan pesakit bukan COVID-19, sekali gus memberi lebih banyak katil untuk digunakan pesakit COVID-19 di Hospital Tawau.

Setakat ini, kadar penggunaan katil (BOR) di Sabah adalah sebanyak 35 peratus, katanya.

KKM turut meningkatkan kapasiti katil Unit Rawatan Rapi (ICU) dan alat mesin bantuan pernafasan (ventilator) di Sabah yang diperoleh melalui peruntukan khas oleh kerajaan dan sumbangan daripada pelbagai pihak.

Terkini, sejumlah 180 ventilator dan 122 katil ICU disediakan dengan kadar penggunaan masing-masing adalah 32 peratus dan 72 peratus, termasuk digunakan bagi kes-kes bukan melibatkan COVID-19.

“Bagi meningkatkan jumlah katil ICU, KKM telah menyusun atur semula kawasan klinikal di beberapa fasiliti kesihatan di mana kawasan dalam hospital digunakan untuk diubah suai bagi tujuan rawatan pesakit kritikal COVID-19 (modular ward ICU). Ini membantu meningkatkan jumlah katil ICU yang sedia ada di Sabah.

“Inovasi bagi membolehkan satu mesin ventilator digunakan oleh dua pesakit COVID-19 juga telah diperkenalkan. Inovasi ini dipanggil ‘ventilator splitter’ iaitu menggunakan teknologi cetakan 3D yang telah dilaksanakan di beberapa negara lain,” katanya.

Dalam meningkatkan mobilisasi tenaga sumber manusia, seramai 767 anggota perubatan dan kesihatan awam KKM daripada pelbagai kategori dan skim perkhidmatan telah digerakkan ke Tawau, Lahad Datu, Semporna, Sandakan dan Kota Kinabalu.

Dr Noor Hisham berkata lebih ramai anggota akan dihantar kelak, iaitu 99 petugas yang bertolak ke Sabah pada minggu ini manakala 36 petugas kesihatan awam dan 63 petugas perubatan pada minggu hadapan.

KKM turut melaksanakan lantikan secara kontrak bagi 1,899 petugas kesihatan, tertakluk kepada kelulusan agensi pusat yang akan dimobilisasikan bagi kegunaan di negeri-negeri yang memerlukan, khususnya di Sabah.

“KKM juga telah mempergiatkan penglibatan lebih banyak anggota sukarelawan daripada badan bukan kerajaan (NGO) dan sukarelawan individu dalam menangani krisis ini dan setakat ini 4,794 pendaftaran telah diterima dan masih dalam proses saringan. Lebih ramai sukarelawan diseru untuk bersama-sama membantu KKM dalam usahasama ini. Setakat ini, dua NGO telah menghantar 15 anggota mereka ke Sabah,” katanya.

Bagi memastikan kelangsungan perkhidmatan dan rawatan kepada kes-kes bukan COVID-19 tidak terjejas, Jabatan Kesihatan Negeri Sabah telah berbincang dan menandatangani beberapa perjanjian dengan hospital swasta bagi tujuan penyumberluaran.

Hospital swasta yang terlibat dalam penyumberluaran ini ialah Institut Jantung Negara (IJN), Hospital Gleneagles Kota Kinabalu, Hospital Gleneagles Pulau Pinang, Hospital Pakar KPJ Sabah, Tawau Specialist Medical Centre dan Jesselton Medical Centre. – Bernama


Vernakular: Bola kini di tangan kerajaan, serius atau pun tidak?

KUALA LUMPUR, 24 Jamadilawal 1443H, Rabu – Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni menghormati keputusan Mahkamah Tinggi, hari ini berhubung keabsahan sekolah vernakular dan penggunaan bahasa Cina dan Tamil sebagai bahasa pengantar utama di sekolah berkenaan.

Beliau bagaimanapun berkata, pihaknya bersama beberapa pertubuhan lain tetap akan mengemukakan rayuan sebagai tindakan susulan terhadap keputusan itu.

Beliau berkata, apa yang lebih utama kini adalah sikap kerajaan terhadap kes tersebut.

“Satu perkara yang jelas, bola kini berada di tangan kerajaan. Kerajaanlah patut lebih serius, kerajaanlah patut berhati-hati dalam isu perpaduan.

“Kerajaan sepatutnya menggubal dasar dan akta di peringkat Perlembagaan untuk memastikan perpaduan dan integriti nasional berjalan dengan baik,” katanya kepada wartawan TV Pertiwi, di sini, hari ini.

Beliau turut menegaskan fakta bahawa negara ini sudah mengecapi kemerdekaan lebih 60 tahun.

“Jadi adalah suatu yang tidak masuk akal sekiranya kerajaan terus berbolak-balik dalam mengetatkan polisi dan dasar yang berkait dengan perpaduan. Isu bahasa, silibus pembelajaran di sekolah sebenarnya adalah satu isu yang cukup dasar.

“Perpaduan kita berpandu kepada banyak sudut. Mungkin kita boleh bersatu dalam sukan, perayaan, sambutan kemerdekaan dan seumpamanya.

“Tetapi dari segi pendidikan dasar, bermula daripada umur 7 tahun sampai ke peringkat universiti kita tak selaraskan dengan menggunakan bahasa yang sama, dan menggunakan silibus kefahaman, kurikulum yang sama,” katanya.

Ekoran itu, katanya, tindakan sebegini sebenarnya menjerumuskan negara ke dalam satu masalah yang tidak akan selesai.

“Jadi ISMA dan badan-badan lain akan terus mengemukakan rayuan. Tetapi di masa sama kerajaan sendiri perlu memainkan peranan lebih aktif dan lebih agresif dan bersungguh sungguh. Kesungguhan kerajaan itu perlu dilihat dengan jelas oleh rakyat,” katanya.

Terdahulu, Mahkamah Tinggi memutuskan kewujudan dan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan Persekutuan.

Hakim Datuk Mohd Nazlan Mohd Ghazali membuat keputusan itu selepas menolak saman oleh Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM), Gabungan Persatuan Penulis Nasional (GAPENA) dan Ikatan Muslimin Malaysia (ISMA).

Dalam penghakimannya, Mohd Nazlan berkata, penubuhan dan kewujudan sekolah vernakular tidak melanggar Perkara 5 (kebebasan diri), Perkara 8 (hak kesamarataan), Perkara 10 (kebebasan bercakap, berhimpun dan berpersatuan), Perkara 11 (kebebasan beragama) dan Perkara 12 (hak berkenaan pendidikan) Perlembagaan Persekutuan.


Di mana parti Melayu bila MCA celupar dalam isu komunis?

BANGI, 22 Jamadilawal 1442H, Rabu – Belum reda isu pemilik restoran yang didakwa mempunyai hiasan bertemakan komunis di premis perniagaannya, kini Timbalan Menteri Perpaduan (MCA) pula bersuara dalam isu tersebut dengan mengatakan bahawa ia tidak perlu dikecoh-kecohkan.

Membidas kenyataan itu Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, respon Datuk Seri Ti Lian Ker tidak mencerminkan posisi beliau sebagai seorang timbalan menteri, apatah lagi yang memegang portfolio perpaduan.

“Tidakkah beliau sedar yang masalah ideologi komunis inilah yang telah memecahbelahkan perpaduan kita di Malaysia selama berdekad-dekad lamanya?

“Masih segar dalam ingatan orang Melayu bagaimana nenek moyang mereka diseksa, diperkosa, disembelih dan dipaksa untuk murtad oleh komunis.

“Kita tidak lupa juga bagaimana komunis juga antara dalang utama dalam rusuhan kaum 13 Mei 1969 dahulu,” katanya dalam satu kenyataan, hari ini.

Aminuddin berkata, beliau cukup bersimpati dengan nasib veteran tentera yang banyak berkorban tetapi pemimpin negara sendiri melecehkan sahaja mengenai isu komunis ini.

“Di manakah maruah perajurit kita yang telah berkorban nyawa melawan komunis dahulu apabila pemimpin tinggi kerajaan sendiri yang berkata sedemikian rupa?

“Saya sudah beri amaran dari awal lagi, bahawa beliau ini memang tidak patut dilantik sebagai Timbalan Menteri Perpaduan kerana memang sudah banyak isu dan kontroversi beliau mengenai Melayu dan Islam yang pernah saya ulas dengan panjang lebar dahulu,” katanya lagi.

Dalam pada itu, Aminuddin menggesa parti-parti Melayu terutamanya UMNO untuk membuka mulut mengenai keceluparan MCA pula.

“Jangan hanya berani dan garang sesama parti Melayu sahaja. MCA sudah tahap cacing naik ke mata, yang patut kita rasa tercabar.

“Janganlah hanya rasa tercabar dengan perebutan jawatan sahaja,” katanya.


FELDA nafi ambil tanah peneroka jika hutang lapuk dihapuskan

KUALA LUMPUR, 4 Zulhijjah 1442H, Rabu – Lembaga Kemajuan Tanah Persekutuan (FELDA) menafikan dakwaan kononnya FELDA mahu mengambil alih ladang milik peneroka sekiranya mereka bersetuju menandatangani Perjanjian Pelarasan Pinjaman Peneroka Secara Bersyarat.

Pengarah Besarnya Datuk Amiruddin Abdul Satar berkata perjanjian berkenaan sebenarnya bersifat adil kepada kedua-dua pihak, yang menjanjikan 80 peratus hutang lapuk peneroka dihapuskan, dan menurutnya banyak salah faham timbul disebabkan masih ramai belum mendapat penerangan lengkap mengenainya.

“Ramai tidak dapat penerangan lagi, (menyebabkan) banyak salah faham, dan ada yang mengadu di media. Kita bukan ambil alih ladang, kita hanya ambil pengurusan ladang, itulah juga objektif dan hasrat FELDA sejak penubuhannya, untuk mengurus ladang secara berkelompok.

“Dalam tempoh seminggu ini kita banyak turun padang di beberapa negeri dan bertemu dengan peneroka untuk menerangkan mengenai perjanjian ini kerana seeloknya penerangan dilakukan secara fizikal agar mereka mendapat gambaran sebenar,” katanya dalam taklimat bersama media menerusi aplikasi Zoom hari ini.

Bagaimanapun katanya buat masa ini terdapat kekangan untuk memberi penjelasan kepada semua 92,000 peneroka di seluruh negara memandangkan banyak negeri sedang berada dalam Fasa Satu Kawalan Pergerakan dalam Pelan Pemulihan Negara (PPN), selain ada kawasan dilaksanakan Perintah Kawalan Pergerakan Diperketatkan (PKPD).

Amiruddin berkata tempoh lebih panjang akan diberikan iaitu sebulan, berbanding 14 hari untuk peneroka membuat keputusan sama ada mahu menandatangani perjanjian berkenaan atau sebaliknya.

Beliau menganggarkan sekurang-kurangnya 20 peratus peneroka telah dan akan menandatangani perjanjian itu dalam masa terdekat, dengan masing-masing selepas ini hanya perlu membayar baki pinjaman sebanyak RM200 ke RM300 sebulan berbanding RM800 ke RM1,000 sebulan, selain pendapatan bersih akan meningkat.

“Secara purata hutang setiap peneroka adalah antara RM80,000 ke RM100,000 malah ada yang lebih RM200,000, iaitu hutang terkumpul sejak 20 ke 30 tahun lepas.

“Dengan perjanjian ini, rata-rata peneroka memberi respons positif kerana membabitkan pemansuhan hutang yang banyak, tetapi kita faham tidak semua peneroka jelas mengenai perjanjian itu kerana belum diberi penerangan,” katanya.

Pada 7 Julai lepas, Perdana Menteri Tan Sri Muhyiddin Yassin mengumumkan kerajaan bersetuju melupuskan sebahagian pinjaman peneroka FELDA berjumlah RM8.3 bilion sebagai inisiatif penjanaan semula organisasi berusia 65 tahun itu.

Menurut kenyataan FELDA semalam, penghapusan itu adalah berdasarkan syarat bahawa peneroka perlu menyerahkan pengurusan kebun kepada organisasi itu, atau mereka masih dibenarkan mengurus kebun sendiri dengan syarat menghantar hasil sepenuhnya kepada FELDA.

Selain itu peneroka perlu membayar ansuran bulanan pinjaman sepenuhnya setiap bulan dan melaksanakan pengurusan kebun mengikut kaedah, piawaian, prosedur operasi standard (SOP) dan amalan pertanian baik ditetapkan FELDA. – Bernama


Peraturan-Peraturan Majlis Mesyuarat Dewan Rakyat: Peraturan berbahas

SAYA mahu berkongsi mengenai Peraturan-Peraturan Majlis Mesyuarat Dewan Rakyat atau Standing Orders of the Dewan Rakyat (saya ringkaskan sebagai Peraturan Dewan Rakyat).

Selamat membaca.

Peraturan Dewan Rakyat adalah Peraturan yang dibuat di bawah Perkara 62(1) Perlembagaan Persekutuan. Parlimen sediri yang meluluskan Peraturan ini dan ia bukan berbentuk sebuah Akta yang perlu melalui proses gubalan Akta seperti proses Bacaan dan kelulusan tiga kali pada setiap Dewan, tetapi merupakan aturan yang dibuat dan dipersetujui oleh Ahli Dewan.

Perkara 62 bertajuk Tatacara Parlimen dan Fasal (1) menyatakan:

(1) Tertakluk kepada peruntukan Perlembagaan ini dan peruntukan undang-undang persekutuan, setiap Majlis Parlimen hendaklah mengawal selia tatacaranya sendiri.

Oleh itu, bagi mengurus perbahasan dalam Dewan Rakyat, semua tatacara yang dinyatakan dalam Peraturan Dewan Rakyat hendaklah dipatuhi. Pertuan Dewan Rakyat ini mempunyai 115 Peraturan yang merangkum pelbagai perkara dalam tatacara Dewan.

Peraturan 1 hingga 34 meyediakan Peraturan berkaitan Urusan Mesyuarat; Peraturan 35 hingga 75 memperuntukkan tentang Peraturan-Peraturan Berbahas; dan Peraturan 76 hingga 100 pula menyatakan Peraturan berkenaan Jawatankuasa-Jawatankuasa Pilihan.

Pada paparan kali ini saya tidak berhasrat mengulas kesemua Peraturan, tetapi hanya mahu berkongsi satu Peraturan berkaitan Peraturan-Peraturan Berbahas yang menjadi “point of order” pada perbahasan Parlimen semalam, iaitu Peraturan 36. Peraturan ini agak panjang. Ia mempunyai 12 sub-peraturan. Saya paparkan di sini untuk para pembaca menelaahnya.

Peraturan 36 yang bertajuk “Isi-isi ucapan” menyediakan seperti berikut:

(1)  Seseorang Ahli Dewan apabila membahaskan Rang Undang-undang yang meminda akta induk, hanya perkara-perkara yang berkaitan Rang Undang-undang itu sahaja yang dibenarkan bercakap dan tidak kepada perkara yang melibatkan akta induk.

(2) Tidak boleh disebutkan apa-apa perkara yang sedang dalam timbangan mahkamah sekira-kira pada timbangan Pengerusi harus merosakkan kepentingan-kepentingan pihak yang berbicara itu.

(3) Adalah salah pada peraturan mesyuarat jika dicuba menimbangkan semula apa-apa perkara tertentu yang telah diputuskan oleh Majlis Mesyuarat dalam penggal Majlis yang ada sekarang, kecuali dengan dikeluarkan usul bersendiri bagi membatalkan keputusan Majlis Mesyuarat berkenaan dengan perkara itu.

(4) Adalah menjadi kesalahan bagi Ahli-ahli Dewan yang menggunakan bahasa kurang sopan (biadap) atau membuat pernyataan yang seksis.

(5) Seseorang ahli tidak dibenar menyebutkan nama ahli yang lain.

(6) Seseorang ahli tidak boleh mengeluarkan sangkaan jahat ke atas siapa-siapa ahli lain.

(7) Nama Seri Paduka Baginda Yang di-Pertuan Agong atau nama Raja-raja Melayu atau Tuan-tuan Yang Terutama Yang di-Pertua-Yang di-Pertua Negeri tidak boleh digunakan bagi mempengaruh Majlis Mesyuarat.

(8) Kelakuan atau sifat Seri Paduka Baginda Yang di-Pertuan Agong atau Raja -raja Melayu atau Tuan -tuan Yang Terutama Yang di- Pertua-Yang di-Pertua Negeri atau Hakim-hakim dan lain-lain orang yang menjalankan keadilan mahkamah atau ahli-ahli Majlis Pasukan Bersenjata atau mana-mana Suruhanjaya Jawatan Kerajaan yang ditubuhkan menurut Bahagian X dalam Perlembagaan atau ahli-ahli Suruhanjaya Pilihan raya atau siapa-siapa jua Ketua Negara negeri-negeri yang bersahabat dengan Malaysia, tidak boleh disebutkan kecuali dengan dikeluarkan usul bersendiri bagi maksud-maksud itu.

(9) Dalam apa-apa perbahasan, tidak boleh disebutkan kelakuan atau sifat siapa-siapa Ahli-ahli Parlimen atau siapa-siapa pegawai Kerajaan selain daripada kelakuan pada menjalankan urusannya sebagai Ahli Parlimen atau pegawai Kerajaan.

(10)  Adalah salah pada Peraturan menggunakan—

(a) perkataan-perkataan derhaka kepada negeri;

(b) perkataan-perkataan membangkitkan perasaan melawan kuasa Kerajaan;

(c) perkataan-perkataan yang harus menaikkan perasaan bersakit-sakit hati atau bermusuh-musuhan di antara satu kaum dengan satu kaum d alam Malaysia atau melanggar mana-mana syarat dalam Perlembagaan atau Akta Hasutan 1948.

(11)  Jika pada timbangan Tuan Yang di-Pertua bahawa apa- apa usul atau pindaan atau perbahasan yang akan dijalankan lagi di atas usul atau pindaan itu tujuannya melanggar Peraturan ini, maka Tuan Yang di-Pertua berkuasa menolak usul atau pindaan itu ikut mana yang dikehendaki, atau memberhentikan perbahasan itu dan memerintahkan supaya usul atau pindaan itu tidak boleh dibahaskan lagi.

(12) Mana-mana ahli yang mengeluarkan kenyataan yang mengelirukan Dewan adalah disifatkan menghina Majlis dan ahli itu boleh dirujuk kepada Jawatankuasa Hak dan Kebebasan bagi kesalahan itu.

Berasaskan kepada Peraturan 36, walaupun para Ahli Dewan mempunyai kebebasan bersuara dan boleh berlindung di bawah Perkara 63 Perlembagaan Persekutuan, iaitu peruntukan mengenai Keistimewaan Parlimen, para Ahli Dewan hendaklah patuh dan membuat perbahasan dengan berhemah dan menjiwai peraturan serta mematuhi etika perbahasan. Peraturan ini dibuat bagi menjaga kemuliaan Dewan sebagai forum bagi para wakil rakyat memberi khidmat kepada rakyat dan kedaulatan negara.

Peraturan ini juga adalah bagi menjaga integriti dan kualiti perbahasan yang tinggi tanpa memburukkan atau menghina sesiapa dan tidak menggunakan sesiapa bagi mempengaruhi Dewan Rakyat dalam membuat apa juga keputusan. Kemuliaan Dewan Rakyat adalah perkara utama yang perlu diberikan perhatian oleh para wakil rakyat. Justeru, seharusnya jua, ayat-ayat dalam perbahasan hendaklah menunjukkan pekerti yang tinggi.

Perkara 63. Keistimewaan Parlimen.

(1) Kesahan apa-apa prosiding di dalam mana-mana satu Majlis Parlimen atau dalam mana-mana jawatankuasanya tidak boleh dipersoalkan di dalam mana-mana mahkamah.

(2) Tiada seorang pun boleh dikenakan apa-apa prosiding di dalam mana-mana mahkamah berkenaan dengan apa-apa jua yang dikatakan atau apa-apa undi yang diberikan olehnya semasa mengambil bahagian dalam apa-apa prosiding mana-mana satu Majlis Parlimen atau mana-mana jawatankuasanya.

(3) Tiada seorang pun boleh dikenakan apa-apa prosiding di dalam mana-mana mahkamah berkenaan dengan apa-apa jua yang disiarkan oleh atau di bawah kuasa mana-mana satu Majlis Parlimen.

(4) Fasal (2) tidaklah terpakai bagi mana-mana orang yang dipertuduh atas suatu kesalahan di bawah undang-undang yang diluluskan oleh Parlimen di bawah Fasal (4) Perkara 10 atau atas suatu kesalahan di bawah Akta Hasutan 1948 [Akta 15] sebagaimana yang dipinda oleh Ordinan No. 45 (Kuasa-Kuasa Perlu) Darurat 1970 [P.U. (A) 282170].

(5) Walau apa pun Fasal (4), tiada seorang pun boleh dikenakan apa-apa prosiding di dalam mana-mana mahkamah berkenaan dengan apa-apa jua yang dikatakan olehnya tentang Yang di-Pertuan Agong atau seseorang Raja semasa mengambil bahagian dalam apa-apa prosiding mana-mana satu Majlis Parlimen atau mana-mana jawatankuasanya kecuali jika dia menganjurkan penghapusan kedudukan berperlembagaan Yang di-Pertuan Agong sebagai Ketua Utama Negara bagi Persekutuan atau kedudukan berperlembagaan Raja sesuatu Negeri, mengikut mana-mana yang berkenaan.

Profesor Dr Shamrahayu Abd Aziz
Pakar Perlembagaan
Penyandang Kursi Institusi Raja-Raja Melayu di Universiti Teknologi Mara (UiTM)


Hasrat noktahkan kemiskinan tegar antara tumpuan Dewan Rakyat

KUALA LUMPUR, 2 Jamadilawal 1445H, Khamis – Perkembangan semasa berhubung hasrat kerajaan untuk menjadikan tahun 2023 sebagai tahun menoktahkan kemiskinan tegar dijangka menjadi antara tumpuan di persidangan Dewan Rakyat di sini hari ini.

Menurut Aturan Urusan Mesyuarat di laman sesawang Parlimen, soalan itu diajukan Datuk Mohd Isam Mohd Isa (BN-Tampin) kepada Menteri Ekonomi pada sesi Waktu Pertanyaan-Pertanyaan Menteri.

Beliau juga ingin tahu mengenai kadar kemiskinan terkini negara dan pendapatan isi rumah mengikut kaum pada tahun 2022.

Selain itu, Oscar Ling Chai Yew (PH-Sibu) bertanyakan Menteri Pengangkutan mengenai bilangan penerbangan dan pengendalian penumpang untuk lapangan terbang di Malaysia dan langkah kawal selia bagi melindungi pengguna daripada masalah kelewatan dan pembatalan penerbangan.

Pada sesi soal jawab pula, Gobind Singh Deo (PH-Damansara) meminta Menteri Pertanian dan Keterjaminan Makanan menyatakan apakah rancangan kementerian untuk memastikan masalah kekurangan beras tempatan di seluruh negara tidak berulang.

Turut tersenarai, pertanyaan Zahari Kechik (PN-Jeli) yang meminta Menteri Kemajuan Desa dan Wilayah menyatakan peruntukan bagi Projek Bekalan Elektrik Luar Bandar (BELB) dan kawasan yang terlibat, tempoh pelaksanaan projek ini dan pencapaian projek sehingga Jun 2023.

Usai sesi itu, Dewan Rakyat akan menyaksikan bacaan kali pertama Rang Undang-Undang Kualiti Alam Sekeliling (Pindaan) 2023 oleh Menteri Sumber Asli, Alam Sekitar dan Perubahan Iklim sebelum diteruskan dengan perbahasan Rang Undang-Undang Perbekalan 2024 (Belanjawan 2024) peringkat jawatankuasa bagi kementerian berkaitan.

Persidangan Dewan Rakyat kali ini berlangsung selama 32 hari bermula 9 Oktober lepas. – Bernama


Beri peluang GTA tadbir negara, semua pemimpin berwawasan dan bebas rasuah

BANGI, 21 Rabiulakhir 1444H, Rabu – Pengundi diingatkan tidak memberi peluang kepada pemerintahan gagal 22 bulan serta kerajaan 60 tahun yang terpalit  pelbagai kes salah laku serta rasuah.

Calon Pejuang di Parlimen Bangi, Annuar Salleh berkata, pengalaman bersama kedua-dua kerajaan – Pakatan Harapan dan Barisan Nasional – menyaksikan sejarah hitam dan pastinya rakyat tidak mahu ianya berulang.

Oleh itu, Gerakan Tanah Air menerusi Pejuang sedia menjadi pilihan baharu pengundi pada PRU15 bagi membentuk kerajaan yang stabil dan berwawasan untuk membangunkan semula negara.

“Pergelokan politik yang berlaku sejak sekian lama menunjukkan betapa parti-parti politik yang ada menjadikan parti sebagai landasan untuk mengaut keuntungan diri dan keluarga mereka.

“Sebab itulah berlaku perebutan jawatan di dalam parti, antara kelompok gabungan mereka sehingga akhirnya runtuh kerajaan PH selepas 22 bulan menghadapi persaingan serta krisis dalaman mereka,” katanya dalam ceramah umum Pejuang di Uptown Jalan Reko, di sini malam tadi.

Bukan setakat mimpi ngeri 22 bulan, Annuar berkata, ketidakstabilan negara hari ini juga punca daripada kegagalan sistem angkara penyakit rasuah dan amalan politik berkepentingan peribadi oleh pemerintah 60 tahun sebelum ini.

“Ini merupakan satu fenomena yang amat menakutkan terutama apabila hutang negara sudah hampir RM1 trilion yang akan memberi beban kepada kita dan anak cucu nanti.

“Tun Mahathir bukan turun daripada jawatannya kerana kegagalan mentadbir negara, tetapi disebabkan oleh tekanan politik pembangkang ketika itu,” katanya.

Beliau berkata, apabila kerajaan diserahkan kepada pelapis bekas Perdana Menteri itu, suasana negara bahkan menjadi semakin buruk dengan hutang terus bertambah.

“Berlaku pelbagai masalah ekonomi dan sosial yang menunjukkan kegagalan pentadbiran yang berlaku.

“Jadi, kita perlu kembali bangunkan negara dengan pengalaman daripada Tun Mahathir yang sudah membangunkan Malaysia sebelum ini.

“Berikan peluang sekali lagi kepada beliau bersama barisan pimpinan baharu daripada GTA yang berwawasan, bebas rasuah serta berintegriti,” katanya.


UMNO parti tak berwawasan perjuang agenda sendiri

BANGI, 15 Syaaban 1442H, Isnin – UMNO sebagai parti besar yang memiliki keahlian melebihi 3 juta, sewajarnya tidak bersifat kerdil dengan hanya mengutamakan agenda parti.

UMNO akan dilihat sebagai parti yang tidak berwawasan serta merugikan ummah apabila memperjuangkan agendanya sendiri.

Presiden Barisan Jemaah Islamiah Se-Malaysia (BERJASA), Ustaz Zamani Ibrahim berkata, ahli parti yang ramai bukan calang-calang, sepatutnya lebih memikirkan agenda ummah.

“Kalau parti yang besar masih memikirkan maruah parti dan agenda parti, sebenarnya itu adalah terlalu kecil. Tak sesuai dengan saiz fizikal yang dimiliki UMNO.

“Sepatutnya UMNO gunakan peluang sekarang menyatukan ummah. Sebagai parti yang besar ia patut ada rasa bertanggungjawab untuk menyatukan parti-parti Melayu yang ada,” katanya kepada TV Pertiwi.

Beliau turut mempersoalkan atas dasar apa UMNO memutuskan hubungan dengan Parti Pribumi Bersatu Malaysia (Bersatu) seperti yang diputuskan dalam Perhimpunan Agung UMNO 2020 (PAU 2020), semalam.

“Kalau atas hujah syarak, al-Quran telah meletakkan satu dasar yang perlu kita sepakati. “Sesungguhnya mukmin itu bersaudara” (Surah al-Hujuraat: Ayat 10),” katanya.

Walaupun nama parti adalah berbeza, tetapi antara parti Bersatu, PAS, UMNO, bagi Ustaz Zamani, adalah satu ikatan akidah.

“Kita berbicara tentang maruah agama, agenda bangsa yang besar. Untuk kita membina peradaban yang dibina di atas akidah Islamiyah, bukannya atas satu bentuk kepartian yang kita besarkan tentang permusuhan, perkelahian, hanya kita mementingkan maruah parti,” katanya.

Semalam, PAU 2020 meluluskan usul supaya tiada kerjasama dengan Bersatu pada Pilihan Raya Umum Ke-15 (PRU-15) dan kebersamaan dalam kerajaan Perikatan Nasional (PN) diteruskan hingga pembubaran Parlimen.

Bagaimanapun, Presiden UMNO, Datuk Seri Ahmad Zahid Hamidi tidak menyatakan tempoh bila pemimpin partinya akan diarahkan untuk menarik diri dari pentadbiran PN.


Nama produk perlu ambil kira sensitiviti kaum

SEPANG, 25 Rabiulawal 1443H, Isnin – Peraturan baharu membabitkan kelulusan ke atas jenama produk di negara ini akan mengambil kira sensitiviti semua kaum, termasuk mengambil kira sensitiviti masyarakat bukan Islam.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, perkara itu perlu dibuat dengan lebih menyeluruh dan memerlukan penelitian supaya lebih adil kepada semua pihak.

“Secara keseluruhan memang ada dibincang, bukan hanya kepada satu agama tetapi kepada semua.

“Ada perkara yang mungkin sensitif kepada orang Dayak, ada yang sensitif kepada orang Cina.

“Kalau kita nak buat, biarlah buat menyeluruh. Ini memerlukan kita teliti perkara itu supaya ia lebih adil,” katanya.

Terdahulu, beliau melancarkan penjualan kit ujian kendiri COVID-19 bawah paras RM10 seunit dan tinjauan pelaksanaan Skim Harga Maksimum Musim Perayaan Deepavali 2021 di Gateway @ klia2, Sepang, hari ini.

Sebelum ini, Menteri Alam Sekitar dan Air, Datuk Seri Tuan Ibrahim Tuan Man berkata, jemaah menteri bersetuju untuk tidak membenarkan pengeluaran sebarang produk yang menimbulkan keresahan rakyat dalam konteks agama dan bangsa.

Syarikat pengeluar arak jenama ‘Timah’, Winepark Corporation (M) Sdn Bhd membuat permohonan tempoh selama seminggu untuk berbincang dengan pemegang saham dan lembaga pengarah bagi menukar nama dan imej pada label produk arak keluaran mereka.

Penggunaan jenama ‘Timah’ pada arak keluaran tempatan itu menimbulkan perasaan kurang senang dalam kalangan umat Islam menjadi tular sebelum dibincangkan dalam Sidang Dewan Negara.


Jakim adakan solat hajat khusus buat Palestin selepas Maghrib esok

BANGI, 4 Syawal 1442H, Ahad – Jabatan Kemajuan Islam Malaysia (Jakim) akan mengadakan solat hajat khusus buat Palestin melalui tiga buah masjid utama iaitu Masjid Negara, Masjid Putra dan Masjid Tuanku Mizan Zainal Abidin, Putrajaya.

Ketua Pengarah Jakim, Datuk Abdul Aziz Jusoh berkata, solat hajat itu akan diadakan serentak selepas solat Maghrib, esok (17 Mei).

Katanya, ia dianjurkan sebagai menyahut titah Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah yang menyeru umat Islam di negara ini menunaikan solat hajat bagi mendoakan umat Islam di Palestin.

Pada masa sama, Jakim akan turut memanjangkan cadangan ini bagi memohon kerjasama pihak Majlis dan Jabatan Agama Islam Negeri seluruh Malaysia untuk sama-sama menyahut saranan bagi mengadakan solat hajat dan mendoakan Palestin menerusi masjid-masjid atau surau di seluruh negara dengan pematuhan prosedur operasi standard (SOP) sedia ada.

“Jakim turut menyeru seluruh lapisan masyarakat untuk menzahirkan solidariti terhadap Palestin dan menyokong usaha-usaha yang dilakukan oleh semua dalam membantu Palestin.

“Semoga usaha yang dilakukan ini sedikit sebanyak dapat meringankan kesengsaraan dan sebagai tanda sokongan moral buat Palestin,” katanya.


Terkilan dakwaan GPMC, I-Medik buat 3 laporan polis

BANGI, 8 Safar 1443H, Rabu – Pertubuhan Ikatan Pengamal Perubatan & Kesihatan Muslim Malaysia (I-Medik) membuat satu laporan di Ibu Pejabat Polis Daerah (IPD) Kajang, semalam terhadap Gerakan Post-Mortem COVID-19 (GPMC) yang memberi tanggapan salah dan memburukkan Kementerian kesihatan (KKM).

Ahli jawatankuasa Pusat I-Medik, Zubair Suhaimi berkata, pihaknya terkilan dengan dakwaan GPMC yang memburukkan keadaan dan tidak menghargai jasa kakitangan hospital yang bertungkus-lumus memberi rawatan kepada masyarakat.

“Situasi ini tidak patut berlaku, kerana memberi maklumat yang salah kepada petugas hospital yang sekali gus boleh membantu dan melambatkan proses merawat pesakit.

“Keadaan ini juga dilihat memberi tekanan kepada petugas barisan hadapan itu, sedangkan mereka bertungkus-lumus memberi perkhidmatan yang terbaik,” katanya dalam siaran TV Pertiwi, semalam.

Zubair menambah, pihaknya membuat tiga laporan polis di balai berasingan iaitu di IPD Kajang, Batu 9 di Cheras dan Permaisuri.

Beliau berkata, sepatutnya semua pihak berganding bahu memberi sokongan kepada petugas barisan hadapan dalam memerangi wabak COVID-19 di negara ini, dan bersama-sama menjaga keadaan supaya kes dapat dikurangkan.

Terdahulu, GPMC menerusi FB Live mendakwa pihak hospital memberi layanan buruk kepada seorang pesakit COVID-19 di unit rawatan rapi (ICU) Hospital Pulau Pinang.

Dalam temu bual berkenaan, pesakit berkenaan, Affendy Mohd Yusof mendakwa dirinya dipaksa ditahan di ICU dan tidak dibenarkan pulang ke rumah walaupun enggan meneruskan rawatan.

Affendy kemudian menghubungi GPMC untuk meminta bantuan agar dapat keluar daripada hospital berkenaan.

Malah, lelaki itu turut mendakwa sepanjang empat hari ditahan, dia tidak dibenarkan makanan dan hanya diberikan susu cair.


Singapura kesan satu kes import cacar monyet

SINGAPURA, 22 Zulkaedah 1443H, Rabu – Singapura mengesahkan satu kes import jangkitan cacar monyet atau monkeypox  di republik itu membabitkan seorang lelaki warga Britain berusia 42 tahun yang bekerja sebagai pramugara.

Menurut Kementerian Kesihatan (MOH), lelaki itu berada di sini antara 15 hingga 17 Jun 2022 dan sekali lagi pada 19 Jun.

“Beliau disahkan positif cacar monyet pada 20 Jun. Beliau kini dirawat di wad Pusat Penyakit Berjangkit Kebangsaan (NCID), dan keadaannya stabil.

“Pengesanan kontak sedang dijalankan,” menurut kementerian itu dalam satu kenyataan yang dikeluarkan di laman sesawangnya lewat Selasa.

Kes itu mengalami sakit kepala pada 14 Jun dan demam pada 16 Jun.

“Selepas menunjukkan simptom itu, pesakit kemudiannya mengalami ruam kulit pada 19 Jun. Beliau mendapatkan rawatan perubatan melalui telekonsultasi pada malam 19 Jun, dan dibawa ke NCID pada 20 Jun untuk pemantauan lanjut,” menurut kenyataan itu.

Pengesanan kontak sedang dijalankan untuk penerbangan yang terjejas dan sepanjang tempoh beliau tinggal di Singapura.

“Sepanjang tempoh itu, beliau banyak menghabiskan masa di bilik hotel, kecuali pergi ke pusat urut, dan makan di tiga kedai makanan pada 16 Jun,” menurut MOH.

Secara umum, risiko penularan kepada pelawat di lokasi tersebut adalah rendah, kerana data menunjukkan cacar monyet berjangkit melalui hubungan fizikal yang rapat atau berpanjangan.

“Kerja-kerja pembersihan dan nyah kuman sedang dilakukan di keempat-empat lokasi yang dikunjungi lelaki itu,” menurut kenyataan itu.

Sehingga 21 Jun lalu,13 kontak rapat telah dikenal pasti dan akan dikuarantin selama 21 hari sejak hari terakhir mereka berhubung dengan kes itu.

Selain itu, dua kenalan berisiko rendah diletakkan di bawah pemantauan telefon.

Mereka akan menerima panggilan telefon setiap hari dalam tempoh 21 hari untuk memantau sekiranya mengalami sebarang simptom.

Jika disyaki dijangkiti, mereka akan segera dibawa ke NCID untuk pemantauan lanjut dan pengasingan bagi mencegah penularan seterusnya. –  Bernama


Maut selepas disuntik vaksin, PM Korea Selatan arah siasatan menyeluruh

SEOUL, 6 Rabiulawal 1442H, Jumaat – Perdana Menteri Korea Selatan, Chung Sye-kyun pada Jumaat mengarahkan siasatan menyeluruh dijalankan berhubung kematian 32 orang selepas menerima suntikan vaksin influenza, lapor Agensi Berita Yonhap.

Jumlah korban itu dicatatkan sehingga tengah malam Khamis, tetapi pihak berkuasa kesihatan setakat ini tidak menemui sebarang kaitan antara vaksin dengan kematian berkenaan.

“Saya mengucapkan takziah kepada keluarga mangsa,” kata Chung ketika mesyuarat di ibu pejabat Pusat Keselamatan dan Pencegahan Bencana.

“Pihak berkuasa perlu menyiasat secara terperinci mengenai kaitan vaksin dengan kematian dan membuat pengumuman terbuka berhubung perkembangan siasatan itu.”

Beliau berkata, masyarakat masih takut walaupun pakar menafikan kes kematian itu mempunyai kaitan dengan suntikan vaksin influenza.

“Saya meminta Agensi Kawalan dan Pencegahan Penyakit Korea berunding dengan pakar dan melakukan yang terbaik untuk mengambil langkah-langkah proaktif dan segera menjelaskan mengenai keadaan itu supaya rakyat tidak takut dapatkan suntikan vaksin,” tambahnya.

Pada Khamis, kerajaan mengesahkan program imunisasi tetap akan dilaksanakan.

Korea Selatan menggesa rakyatnya termasuk remaja dan warga emas mendapatkan suntikan bagi mencegah dijangkiti demam selesema selain bertujuan mengekang kemungkinan munculnya ‘pandemik berkembar’.

Ketakutan mengenai vaksin influenza mula tercetus pada Jumaat lalu apabila seorang remaja lelaki berusia 17 tahun di bandar pelabuhan barat Incheon meninggal dunia, dua hari selepas menerima suntikan berkenaan.

Kejadian serupa juga dilaporkan, kebanyakannya membabitkan warga emas. – Bernama


Jangan gadai maruah agama, bangsa hanya kerana MCA!

SAYA ucapkan tahniah di atas kejantanan dan keberanian Pemuda UMNO Seremban, yang mengumumkan tidak lagi bekerjasama dengan MCA Negeri Sembilan dan MCA Seremban berkuatkuasa serta-merta.

Keputusan itu susulan provokasi berterusan MCA menerusi akhbar Cina tempatan. Untuk makluman, parti ultra kiasu ini sentiasa menggunakan wadah media (akhbar) Cina untuk menyampaikan mesej (hak) rasis mereka dan mempertahankan sekolah rasis mereka.

Saya pelik kenapa UMNO masih memelihara biawak hidup ini sekian lama, sedangkan semua orang tahu parti ini, tidak ada langsung kekuatan, melainkan menyusahkan..

Seringkali saya bercakap saya hanya akan menghormati parti ini jika dia dapat menarik sokongan Cina dan tidak bersikap terlalu ultra kiasu.

Tetapi keadaan itu tidak berlaku. MCA hanya menumpang keberuntungan dengan menang di kawasan majoriti Melayu dan dapat menduduki kerusi kabinet tanpa ada apa-apa formula mengikut nisbah representasi. Menang dua kerusi, dua kerusi menteri dia sapu. Belum lagi perlantikan senator untuk mendapat kerusi menteri.

Jika UMNO bertanding di Seremban, lawan ultra kiasu DAP, saya yakin UMNO boleh menang dengan sokongan PAS.

Dalam Pilihan Raya Umum Ke-14 (PRU-14), DAP menang di kerusi tersebut dengan majoriti 30,694 undi menewaskan calon Barisan Nasional (BN) daripada MCA, yang mendapat 24,809 undi serta calon Pas, Shariffuddin Ahmad memperoleh 11,506 undi. Saya amat yakin jumlah yang dimenangi oleh MCA, lebih 95 peratus adalah undi Melayu.

Kenapa perlu menyimpan biawak hidup ini lagi. Ini belum lagi kerusi tradisi lain yang mahu ditandinginya di kawasan majoriti Melayu yang lain

Berikut adalah kerusi ‘tradisi’ yang ditandingi MCA, kalah teruk, sepatutunya ditandingi UMNO

• Kuantan dikomposisi seramai 67 peratus Melayu – MCA kalah

• Alor Setar dikomposisi seramai 64 peratus Melayu – MCA kalah

• Alor Gajah dikomposisi seramai 61 peratus Melayu – MCA Kalah

• Padang Serai dikomposisi seramai 59 peratus Melayu – MCA kalah

• Tanjung Malim dikomposisi seramai 56 peratus Melayu – MCA kalah

• Ampang dikomposisi seramai 56 peratus Melayu – MCA kalah

• Selayang dikomposisi seramai 53 peratus Melayu – MCA kalah

• Raub dikomposisi seramai 52 peratus Melayu – MCA kalah

• Ayer Hitam dikomposisi seramai 58 peratus Melayu – MCA menang kerana undi Melayu

• Tanjung Piai dikomposisi seramai 67 peratus Melayu – MCA kalah PRU14, menang Pilihan Raya Kecil (PRK) juga kerana undi Melayu

Jangan kira lagi kawasan Melayu hampir 50 peratus yang ditandingi MCA atas nama kerusi tradisi seperti, Bangi (49 peratus Melayu), Seremban (49 peratus Melayu), Tebrau (48 peratus Melayu), Bentong (47 peratus Melayu), Petaling Jaya (47 peratus Melayu), Pandan (46 peratus Melayu).

Kalau kerusi ini nak diberikan kepada MCA, saya masih bolehlah terima. Tetapi bukan kerusi majoriti Melayu 52 peratus ke atas. Malangnya, kerusi parlimen Ayer Hitam yang dipegang oleh presiden MCA pun tidak layak diberikan, kerana 58 peratus adalah Melayu.

Jika MCA boleh buktikan presidennya menang di kawasan majoriti Cina menentang ultra kiasu DAP, baharu dikira parti ini boleh diberi muka. Jika tidak, dikira hampeh.

Jangankan menentang pemimpin-pemimpin DAP, melawan ahli DAP Melayu pun, presiden MCA tidak boleh menang jika bertanding di kawasan majoriti Cina.

Jadi, apa ertinya parti ini dinamakan MCA, Malaysian Chinese Association. Buang sahaja perkataan Cina (Chinese) itu, sebab langsung tidak mencerminkan sokongan Cina, melainkan pemimpin dan ahlinya semua Cina.

Jika perkataan Cina yang digunakan tidak langsung menunjukkan sokongan Cina, apa erti perkataan Cina itu diletakkan. Gantikan jadi Malaysian (non)Chinese Association.  MCA juga namanya. Tidak lagi memalukan, letak nama Cina, tetapi tidak disokong Cina.

Saya masih boleh terima lagi, apabila MCA menang di kawasan majoriti Melayu, dia lunturkan sedikit kecinaannya, untuk meraikan Melayu yang menyokongnya.

Tetapi keadaan itu tidak berlaku. MCA menjadi semakin kuat kecinaan walaupun dia menang dengan ehsan undi Melayu.

Dalam kata lain, MCA menjadi lebih Cina daripada parti ultra kiasu yang juga kecinaan seperti DAP dan Gerakan. Parti mana lebih bahaya sebenarnya?

Ingatan saya kepada pemimpin UMNO, jangan gadaikan maruah agama dan bangsa hanya kerana mahu memperlihatkan parti kamu meraikan kepelbagaian, atau meraikan kaum lain

Sejak dari dahulu lagi memang UMNO meraikan kaum lain. Sudah terbukti. Tidak dapat dinafikan sama sekali. Jika tidak, masakan bukan Melayu boleh hidup senang lenang dana aman tenteram di negara majoriti Melayu.

Malahan dengan rasuah yang mereka lakukan, dengan Melayu menjadi penerima, sehinggakan tanah rezab Melayu pun boleh hilang. Ini belum termasuk tanah Musang King yang mereka dapat.

Menolak atau menentang MCA keluar, bukan bererti kita tidak meraikan kepelbagaian atau kaum lain, kerana masih ada lagi parti Cina yang boleh diraikan seperti Parti Cinta Malaysia.

Ingatan ini juga ditujukan kepada PN kerana terlalu kemarukkan ‘parti Cina’ tiada pengaruh, seperti parti Gerakan. bagi menunjukkan ia meraikan kepelbagaian.  Persoalan, di mana Gerakan boleh menang, jika bukan bertanding di kawasan majoriti Melayu?

Cuba ambil dan raikan pemimpin Cina yang begitu kuat jiwa Malaysianya, seeperti Apek Cina, Profesor Teo Kok Seong, Uncle Kentang, Helen Ang dan lain-lain. Kenapa mereka ini tidak ketengahkan untuk mewakili kaum Cina.

Saya tidak bangkitkan kaum lain, seperti India kerana India tidak ada satupun kawasan majoriti India, berbanding dengan Cina. Untuk kerusi India, terpulang kepada budi bicara pemimpin yang bijaksana.

Prof Dr Ridhuan Tee Abdullah

Artikel ini telah disiarkan lebih awal di Facebook Prof Dr Ridhuan Tee


Berterusan serang Palestin, Zionis sedang provokasi umat Islam seluruh dunia

Oleh Ainul Illia Meor Suzurudin

BAITULMAQDIS, 12 Syawal 1442H, Isnin – Sikap melampau polis pengganas Israel terhadap rakyat Palestin ketika ini terutama sekali selepas gencatan senjata merupakan tindakan yang dibuat atas dasar malu dan sakit hati ekoran ‘kekalahan’ rejim itu tempoh hari.

Apa yang mereka mampu lakukan sekarang ini adalah membalas dendam, satu tindakan yang juga dilihat sebagai provokasi terhadap umat Islam bukan sahaja di Palestin, tetapi seluruh dunia.

Tiga hari lalu (21 Mei), polis pengganas Israel dilaporkan menyerbu Masjid al-Aqsa selepas selesai solat Jumaat bahkan mencederakan jemaah di sana dengan melemparkan bom asap dan gas pemedih mata, meskipun baru sahaja bersetuju untuk gencatan senjata jam 2 pagi hari yang sama.

Beberapa hari kemudian, penduduk Yahudi mula menyerbu masuk ke Masjid al-Aqsa sementara rakyat Palestin dihalang masuk dan dihalau keluar daripada kawasan itu.

Pasukan polis pengganas Israel kini sedang rancak memulakan kempen menangkap rakyat Palestin yang didakwa menyertai protes baru-baru ini.

Agensi berita Shehab melaporkan, kempen penahanan itu menyasarkan untuk menangkap sejumlah 500 orang Arab Palestin di rumah mereka.

Mengulas situasi itu, Ahli Jawatankuasa Pusat Barisan Jemaah Islamiah Se-Malaysia (BERJASA), Norzaimeen A Kadir menegaskan, selagi seluruh Palestin tidak dikuasai dan diduduki hanya bangsa Yahudi, maka selagi itu mereka akan membuat kekacauan, kezaliman di samping tidak menghiraukan sebarang syarat perdamaian atau gencatan senjata.

Beliau menegaskan, situasi dan beban seperti ini tidak boleh diletakkan pada bahu negara Palestin sahaja, tetapi memerlukan bantuan kuat daripada negara Arab sekeliling serta negara Islam yang lain.

“Seluruh negara Arab keliling Palestin, terutama yang termasuk dalam ‘Israel Raya’ mereka itu, sepatutnya insaf dan belajar dari sikap ganas, haloba dan khianat Yahudi ini.

“Kalau dibiarkan Palestin berjuang sendirian, satu masa nanti nasib mereka juga akan sama seperti Palestin. Waktu itu mungkin sudah terlalu lewat untuk mereka bangkit melawan,” katanya ketika dihubungi Ismaweb.net, hari ini.

Tidak ketinggalan juga Malaysia, yang sepatutnya tidak menyokong penyelesaian dua negara, katanya.

“Tiba masanya Malaysia di bawah kepemimpinan Muhyiddin Yassin lebih lantang mengecam dan berkeras dalam isu ini serta mengajak semua negara Islam, terutama negara Arab keliling Palestin itu untuk bersama-sama dengan Palestin.

“Bukannya harap pada rakyat Malaysia sahaja,” tegasnya.


Tentera pengganas Israel serang kumpulan nelayan Gaza

GAZA, 7 Zulhijjah 1443H, Khamis – Tentera laut Israel melepaskan tembakan ke arah nelayan Palestin yang menjalankan aktiviti penangkapan ikan di luar pantai utara Semenanjung Gaza, menurut agensi WAFA.

Kumpulan nelayan yang berada dalam jarak tiga batu nautika di luar pesisir kawasan al-Waha dan al-Sudaniya serta bandar Jabalia diserang bot tentera Israel dengan tembakan dan hos air sehingga memaksa mereka menyelamatkan diri.

Dua juta rakyat Palestin tinggal di Semenanjung Gaza berdepan sekatan yang melumpuhkan wilayah itu selama 12 tahun, selain serangan berulang telah merosakkan banyak infrastruktur di kawasan itu.

Penduduk di Gaza kekal di bawah penjajahan jarak jauh dan pengepungan ketat yang memusnahkan ekonomi tempatan, dan menutup punca pendapatan rakyat sehingga menjerumus mereka ke dalam pengangguran serta kemiskinan.

Gaza kekal sebagai wilayah yang dijajah dan tidak mempunyai kawalan ke atas sempadan, perairan wilayah serta ruang udaranya.

Sementara itu, rejim pengganas Israel yang kononnya bertanggungjawab sebagai kuasa penjajah gagal menyediakan keperluan asas orang awam Palestin di wilayah berkenaan.

Setiap dua daripada tiga rakyat Palestin di Gaza adalah pelarian dari kawasan yang kini dikenali sebagai Israel.

Kerajaan rejim melarang mereka menggunakan hak untuk kembali seperti termaktub dalam undang-undang antarabangsa kerana bukan Yahudi. – Agensi


COVID-19: 629 kes baharu, enam lagi kematian

KUALA LUMPUR, 28 Safar 1442H, Jumaat – Jumlah kes baharu COVID-19 di negara ini kekal tiga angka untuk 16 hari berturut-turut dengan 629 kes hari ini, selain turut merekodkan enam lagi kematian baharu dan 245 kes pulih.

Ketua Pengarah Kesihatan, Tan Sri Dr Noor Hisham Abdullah berkata, dengan perkembangan baharu itu, menjadikan keseluruhan kes di Malaysia kini sebanyak 18,758 kes, manakala jumlah kematian akibat wabak itu adalah 176 individu dan 12,259 kes pulih sepenuhnya.

“Jumlah kes aktif dengan kebolehjangkitan COVID-19 adalah 6,323 kes. Mereka telah diasingkan dan diberi rawatan,” katanya dalam sidang media secara maya menerusi Facebook Kementerian Kesihatan Malaysia (KKM) hari ini.

Sabah terus mencatatkan jumlah kes baharu tertinggi iaitu 489 kes, susulan lebih banyak keputusan makmal diperoleh.

Beliau berkata, makmal di Sabah telah menjalankan 3,296 ujian semalam dan Tentera Udara Diraja Malaysia (TUDM) membantu menghantar 5,340 sampel ke Semenanjung Malaysia untuk diproses segera.

Dr Noor Hisham berkata, bagi negeri-negeri di Lembah Klang yang dalam Perintah Kawalan Pergerakan Bersyarat (PKPB), Selangor mencatat 50 kes baharu, Wilayah Persekutuan Kuala Lumpur (lapan kes) dan Wilayah Persekutuan Putrajaya (dua kes).

Katanya Pulau Pinang mencatat 33 kes, Wilayah Persekutuan Labuan (19 kes), Perak (sembilan kes), Kedah (tujuh kes), Johor (lima kes), Melaka (tiga kes) dan masing-masing satu kes di Negeri Sembilan dan Pahang.

Mengulas lanjut, beliau berkata sebanyak 627 kes adalah penularan di dalam negara membabitkan 577 warganegara dan 50 rakyat asing, manakala dua kes import dilaporkan masing-masing melibatkan warganegara  yang pulang dari New Zealand dan Singapura.

“Bagi penularan tempatan, 16 kes merupakan pengunjung yang pulang dari Sabah, yang menjadikan jumlah kes dilaporkan mempunyai sejarah perjalanan ke Sabah sejak 20 September adalah sebanyak 437 kes,” katanya.

Mengenai kematian baharu, beliau berkata, lima kes direkodkan di Sabah yang melibatkan rakyat Malaysia dan seorang warga asing di Kuala Lumpur. – Bernama


KPT puas hati tahap pematuhan SOP pelajar pulang ke kampus

BATU PAHAT, 5 Syaaban 1442H, Jumaat – Kementerian Pengajian Tinggi (KPT) berpuas hati dengan tahap pematuhan prosedur operasi standard (SOP) penerimaan pelajar kembali ke kampus bagi mengikuti pengajaran dan pembelajaran (PdP) secara hibrid, mulai awal bulan ini.

Menterinya Datuk Seri Dr Noraini Ahmad berkata daripada keseluruhan kira-kira 1.3 juta pelajar di seluruh negara, seramai 44,000 orang dilaporkan sudah berada di kampus manakala kira-kira 4,800 orang pula tinggal di luar kampus.

“Alhamdulillah, SOP di setiap universiti dalam menerima kemasukan pelajar ini…kami di peringkat KPT merasakan mereka (pengurusan universiti dan pelajar) mematuhinya, bukan sahaja di universiti awam bahkan politeknik dan kolej komuniti,” katanya kepada pemberita pada program ‘Malaysia Prihatin’ di Institut Pendidikan Guru Kampus Tun Hussein Onn, di sini hari ini.

Enam kategori pelajar institusi pendidikan tinggi dibenarkan ke kampus secara fizikal seawal 1 Mac lepas bagi mengikuti PdP hibrid iaitu secara fizikal dan pengajian dalam talian.

KPT menerusi kenyataan sebelum ini berkata perkara itu dipersetujui Majlis Keselamatan Negara (MKN) berdasarkan beberapa sesi libat urus, kajian dan tinjauan yang dijalankan dengan pihak berkepentingan.

Sementara itu, Noraini berkata KPT bakal melancarkan Kad Siswa Prihatin untuk semua pelajar universiti awam dalam masa terdekat yang akan diberi secara percuma dan mempunyai pelbagai fungsi termasuk kad matrik, kad debit, e-dompet dan kad diskaun pelajar.

Selain itu, KPT juga akan melancarkan Yayasan Kebajikan Siswa yang turut dianggotai oleh mahasiswa bagi membincangkan aktiviti berbentuk keprihatinan terhadap siswa sendiri, katanya, menambah Kad Siswa Prihatin dan Yayasan Kebajikan Siswa merupakan antara 11 agenda yang sedang dan telah dilaksanakan KPT bersama Majlis Perundingan Pelajar Kebangsaan. – Bernama


Cabar Jawi: Tindakan ADUN DAP keterlaluan, biadab!

KUANTAN, 14 Zulhijjah 1441H, Selasa – PAS Pahang melihat tindakan konfrontasi Ahli Dewan Undangan Negeri (ADUN) Tras, Chow Yu Hui sebagai keterlaluan, melanggar prinsip yang terkandung dalam Rukun Negara dan mencabuli kerukunan, tatasusila serta budaya Malaysia.

Pesuruhjaya PAS Pahang, Rosli Abdul Jabar berkata, perbuatan pemimpin DAP itu mengejutkan berikutan Yu Hui mengemukakan permohonan di Mahkamah Tinggi Kuantan untuk mencabar ketetapan kerajaan Pahang mewajibkan tulisan Jawi pada papan tanda perniagaan.

Menurutnya, ia jelas menunjukan bahawa pemimpin DAP berterusan mempamerkan sikap tidak menghormati institusi diraja sedangkan negara ini mengamalkan sistem pemerintahan berteraskan Raja Berperlembagaan.

“Kalau boleh kita mahu YB ADUN Tras (Yu Hui) supaya menarik balik tindakan itu (fail permohonan di mahkamah) dan memohon maaf kepada rakyat negeri ini kerana telah menimbulkan kemarahan mereka di atas kebiadabannya mencabar titah Sultan Pahang.

“Kita berpendapat pemimpin DAP, DAP perlu belajar budaya Malaysia dalam konteks kesopanan dan kesusilaan,” katanya seperti dipetik media tempatan, hari ini.

Yu Hui telah menfailkan permohonan di Mahkamah Tinggi Kuantan bagi mencabar ketetapan kerajaan mewajibkan tulisan Jawi.

Permohonan menamakan Majlis Daerah Raub dan kerajaan Pahang sebagai responden itu memohon mahkamah menyemak semula arahan kerajaan negeri kepada pihak berkuasa tempatan (PBT).

Mengulas lanjut mengenai tindakan itu, Rosli menjelaskan, tindakan kerajaan Pahang mewajibkan tulisan Jawi pada papan tanda premis perniagaan di negeri ini adalah dengan titah perintah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Sultan Haji Ahmad Shah Al-Musta’in Billah yang mahu memartabatkan dan melebar luas penggunaan tulisan jawi dalam negeri ini.

Jelasnya, justeru sebagai pemimpin masyarakat, Yu Hui sebaiknya menjadi pemimpin yang mendamaikan rakyat dan memberi kefahaman bahawa tulisan Jawi adalah sebahagian komponen dalam negara ini.

“Ia (tulisan Jawi) adalah tulisan bagi bahasa Melayu, seperti mana juga bahasa Cina yang ada tulisannya dan bahasa Tamil yang juga ada huruf dan gaya tulisannya tersendiri.

“Jadi bersesuaian bahasa Melayu sebagai bahasa kebangsaan yang termaktub di dalam Perlembagaan Persekutuan, maka apakah salahnya tulisan bagi bahasa ini diberi kedudukan seperti dibuat oleh kerajaan Pahang,” katanya.

Dalam pada itu, Rosli berkata, rakyat juga hairan apabila mereka berhempas-pulas menentang penggunaan tulisan Jawi namun mereka juga mempergunakan tulisan ini untuk melariskan produk-produk jualan mereka dalam kalangan pengguna-pengguna beragama Islam.

Katanya, logo halal bertulis Jawi, nama produk dalam tulisan Jawi dan ada kala nama produk juga dinamakan dengan nama-nama yang ada hubung kait dengan agama Islam.


Pengesanan kes aktif dalam Kluster Titian kesan 10 peratus kes positif

LABUAN, 1 Zulhijjah 1442H, Ahad – Aktiviti pengesanan kes aktif (ACD) COVID-19 secara besar-besaran dalam Kluster Titian 2 mendapati hanya 10 peratus daripada keseluruhan 80 peratus penduduk yang diuji virus itu, positif.

Ketua Pengarah Kesihatan Labuan, Dr Ismuni Bohari berkata, kluster di Skim Penempatan Masyarakat Pelarian Filipina (SPMP) yang mempunyai 2, 912 pelarian itu setakat ini terkawal dan akan terus dipantau.

“Kebanyakan penduduk di skim penempatan itu bekerja di pusat bandar, ada juga yang terlibat dalam sektor pembinaan. Sudah tentu mereka ada interaksi dengan masyarakat setempat…oleh itu, menjadi tanggungjawab kami untuk memastikan mereka bebas daripada jangkitan COVID-19,” katanya kepada Bernama.

Operasi ACD itu yang bermula Jumaat lepas dan berakhir semalam bertujuan memastikan penularan COVID-19 di penempatan yang berkepadatan tinggi itu dapat dibendung dengan berkesan.

Pengarah Majlis Keselamatan Negara (MKN) Labuan, Mohd Hafiez Daud berkata, skim penempatan itu berdaftar dengan MKN.

“Pelarian yang menduduki skim penempatan ini kebanyakannya memegang IMM13 (dokumen yang dikeluarkan untuk pelarian Filipina di Sabah dan Labuan) dan terdapat sebilangan kecil penduduk di situ adalah rakyat negara ini dan mereka yang berstatus pemastautin tetap Malaysia,” katanya.

Sementara itu, Pengerusi Jawatankuasa Pengurusan Bencana Labuan, Rithuan Ismail berkata, sekatan jalan raya di dua pintu masuk skim penempatan itu yang dilaksanakan sejak Jumaat lepas akan ditamatkan beberapa hari lagi bergantung kepada nasihat daripada Jabatan Kesihatan Labuan.

Labuan menyaksikan trend menurun dalam bilangan individu yang diuji positif COVID-19, merekodkan dua digit kes baharu empat hari lepas. – Bernama


China rancang bina 380 kem tahanan Uyghur: Penyelidik

BEIJING, 6 Safar 1442H, Khamis – China didakwa merancang untuk meluaskan rangkaian pusat tahanan etnik Uyghur di wilayah Xinjiang, menurut penyelidikan baharu dikeluarkan oleh badan pemikir Australia.

Institut Dasar Strategik Australia (ASPI) pada Khamis melaporkan, pihaknya telah mengenal pasti lebih dari 380 kem tahanan bakal dibina di wilayah itu, bagi menempatkan lebih daripada sejuta etnik Uyghur.

“Dapatan kajian ini bertentangan dengan tuntutan pegawai China bahawa semua pelatih dari pusat latihan kemahiran vokasional (kem tahanan) telah lulus pada akhir tahun 2019.

“Sebaliknya, bukti yang ada menunjukkan bahawa ramai tahanan yang kononnya berdepan dengan dakwaan jenayah dikurung di tempat di mana kawalannya lebih ketat,“ tulis penyelidik utama, Nathan Ruser.

Para penyelidik menggunakan imej rakaman satelit, akaun saksi, laporan media dan dokumen tender pembinaan rasmi untuk mengklasifikasikan kemudahan kem tahanan menjadi empat tahap, bergantung kepada kewujudan ciri keselamatan seperti dinding perimeter tinggi, menara pengawal dan pagar dalaman.

Ia mendapati sekurang-kurangnya 61 kem tahanan sedang dalam pembinaan dan pembangunan hingga Julai 2020.

Sementara itu, 14 kem tahanan tahanan dalam pelbagai peringkat pembinaan, sementara 70 lagi telah dipagar atau tembok perimeternya dikeluarkan.

ASPI berkata, lebih 90 peratus bangunan itu turut mempunyai kemudahan keselamatan bawah tanah.

Data berkenaan turut diambil daripada sebahagian daripada Institut Projek Data Xinjiang, yang merangkumi bukan hanya berkaitan rangkaian kemudahan kem tahanan, malah ia turut menghasilkan model animasi tiga dimensi (3D). -Agensi


Hamas, Fatah setuju adakan pilihan raya Palestin

BAITULMAQDIS, 8 Safar 1442H, Sabtu – Pergerakan Perjuangan Islam Palestin (Hamas) dan Fatah bersetuju untuk mengadakan pilihan raya pertama di Palestin sejak hampir 15 tahun, lapor Agence France Presse (AFP).

Pilihan Raya Parlimen Palestin terakhir diadakan pada 2006 apabila Hamas meraih kemenangan besar.

Dalam pertemuan di Kedutaan Palestin di Istanbul semalam, dua parti terbesar Palestin berkenaan telah mencapai ‘visi bersatu’.

“Kami setuju dengan rancangan pilihan raya, dan merancang untuk meneruskannya menerusi dialog di seluruh negara – membabitkan semua pertubuhan di bawah naungan Presiden Mahmoud Abbas yang akan berlangsung sebelum 1 Oktober,” kata kenyataan itu.

Pengundian Parlimen dan Presiden akan dijadualkan dalam tempoh enam bulan di bawah perjanjian yang disepakati oleh Fatah, pemimpin Pihak Berkuasa Palestin (PA) Mahmoud Abbas dan Ketua Politik Hamas, Ismail Haniyeh.

Wakil Ketua Biro Politik Hamas, Saleh Al-Arouri, mengatakan: “Kali ini kami mencapai kata sepakat. Perpecahan telah merosakkan perjuangan nasional dan kita berusaha untuk mengakhirinya.”

Agensi berita Wafa memetik Setiausaha Jeneral Fatah, Jibril Rajoub berkata, pilihan raya akan berlangsung dalam tiga peringkat dalam masa enam bulan.

“Kami akan mengadakan pemilihan legislatif, diikuti dengan pemilihan presiden dan kemudian pemilihan untuk Majlis Nasional Palestin,” katanya.- Agensi


Tun M terkeliru ‘kafirkan’ PAS

BANGI, 21 Safar 1444H, Sabtu – Setiausaha Agung PAS, Datuk Seri Takiyuddin Hassan mendakwa Tun Dr Mahathir Mohamad terkeliru apabila melabelkan PAS sebagai parti kafir.

Ia berikutan parti politik itu menjalinkan kerjasama dengan UMNO dan parti bukan Islam demi memperoleh kedudukan.

Semalam, Pengerusi Parti Pejuang Tanah Air (Pejuang) itu berkata, hingga kini PAS tidak menarik balik dakwaan yang dibuatnya suatu ketika dulu, bahawa orang yang tidak bersama parti itu adalah kafir, maka dengan tindakan kerjasama terbabit, ia menggambarkan bahawa mereka bukan lagi parti Islam.

“Parti PAS ini kita dapati tindakan mereka pelik sikit kerana ia berbeza dengan pendirian mereka dulu. …dahulu PAS kata UMNO parti kafir dan macam-macam tuduhan dibuat.

“Tapi tanpa menafikan bahawa UMNO itu kafir, mereka bekerjasama dengan kafir, …dulu berjuang untuk Islam dan tidak boleh bekerjasama dengan kafir sebab akan jadi kafir.

“Tapi mereka bekerjasama dengan kafir, jadi mengikut tafsiran PAS, PAS sekarang ini parti kafir selagi mereka tak hapuskan dakwaan yang dibuat bahawa orang yang tidak bersama PAS itu adalah kafir,” kata Dr Mahathir.

Takiyuddin bagaimanapun berkata, sebelum ini, bekas perdana menteri itu pernah menyatakan ada pihak mengkafirkan orang, namun sebaliknya yang diujarkan semalam.

Katanya, kerjasama PAS bersama parti lain bukan sebab mahu berkuasa sebaliknya untuk kepentingan rakyat.

“Setiap parti yang bertanding mempunyai matlamat untuk menang sekali gus membentuk kerajaan negeri atau kerajaan Persekutuan sama ada secara sendiri ataupun berkongsi kuasa.

“PAS pun mahu kuasa, kalau masuk pilihan raya untuk kalah, itu adalah parti ataupun individu yang tidak begitu waras kerana saja-saja nak masuk pilihan raya,” katanya seperti dilapor media tempatan.

Pun begitu, Takiyuddin memaklumkan menghormati Dr Mahathir kerana pemimpin itu mempunyai wawasan dan banyak membantu memajukan negara.


Eksplorasi Negarawan #klikdijari perkasa jati diri bangsa

KUALA LUMPUR, 6 Rabiulakhir 1443H, Khamis – Lawatan ke Arkib Memorial “Eksplorasi Negarawan #klikdijari” secara maya, sebuah produk dan perkhidmatan baharu Arkib Negara mampu memperkasakan program kebudayaan bagi mengukuhkan jati diri bangsa.

Menteri Pelancongan Seni dan Budaya (MOTAC) Datuk Seri Nancy Shukri berkata ia berikutan pemahaman mengenai tokoh negarawan dalam perjuangan ke arah kemerdekaan negara dan penubuhan Malaysia dapat memberi kesedaran kepada generasi muda, masyarakat tempatan serta luar negara.

“Ini sekali gus dapat memberi kesedaran kepada generasi muda dan masyarakat untuk menjadi Keluarga Malaysia yang lebih setia dan patriotik kepada negara walau di mana sahaja mereka berada,” katanya dalam ucapan Majlis Pelancaran Eksplorasi Negarawan #klikdijari di sini.

Sehubungan itu, beliau berharap Arkib Negara dapat berkolaborasi dengan Kementerian Pendidikan dan Kementerian Pengajian Tinggi bagi memperkenalkan produk itu sebagai projek rintis dan dimasukkan sebagai ko-kurikulum tambahan sama ada di peringkat sekolah serta institusi pengajian tinggi awam dan swasta.

Selain itu, Nancy berkata lawatan secara maya Eksplorasi Negarawan #klikdijari itu adalah salah satu produk dan perkhidmatan yang dapat memberi impak dalam memperkasa ekosistem kebudayaan pintar melalui pelancongan arkib oleh Arkib Negara.

Melalui teknologi ini, beliau berkata pengunjung dapat melawat Arkib Memorial, milik Arkib Negara, di hujung jari tanpa perlu dibatasi prosedur operasi standard lawatan secara fizikal.

“Kita berhadapan dengan situasi (pandemik COVID-19) yang belum pernah terjadi sebelumnya dan memerlukan kita mengubah cara dalam menyampaikan perkhidmatan kepada rakyat.

“Oleh itu, syabas kepada Arkib Negara kerana mampu menyesuaikan diri dengan perubahan semasa dan perkembangan teknologi terkini dengan membangunkan produk berkonsepkan lawatan secara maya yang boleh dimanfaatkan oleh seluruh Keluarga Malaysia,” katanya.

Produk lawatan maya ketika ini melibatkan enam Arkib Memorial iaitu Memorial Tun Abdul Razak, Memorial Tun Hussein Onn, Memorial Negarawan, Memorial Pengisytiharan Kemerdekaan, Memorial Tun Abdul Ghafar Baba dan Pustaka Peringatan P Ramlee.

Pada fasa seterusnya, Arkib Negara akan meneruskan pembangunan lawatan maya kepada lima Arkib Memorial lagi iaitu Memorial Tunku Abdul Rahman Putra, Galeria Seri Perdana, Rumah Kelahiran Mahathir Mohamad, Rumah Merdeka serta Rumah Kelahiran P Ramlee.

Orang ramai boleh menyertai lawatan maya Eksplorasi Negarawan #klikdijari secara percuma di laman sesawang rasmi Arkib Negara di www.arkib.gov.my serta boleh diakses melalui imbasan kod respon pantas (QR) yang disiarkan di platform media sosial rasmi Arkib Negara. – Bernama


Jangan korbankan bahasa Melayu kerana kemajuan dan pembangunan

Oleh Zuhayati Yazid

BANGI, 29 Syawal 1443H, Isnin – Usaha memartabatkan bahasa Melayu tidak boleh dikorbankan atas nama pembangunan negara, sebaliknya perlu dipertahankan dan dilihat sebagai tonggak kepada pembinaan negara serta budaya.

Ketua Media Pertubuhan-Pertubuhan Pembela Islam (PEMBELA), Haji Rashidi Haris berkata, walaupun bahasa Melayu kini berdepan globalisasi pengaruh Barat namun belum terlambat untuk membetulkan keadaan selain memartabatkan kedudukannya.

“Masyarakat dalam negara kita terutama pemimpin sendiri perlu berganding bahu memainkan peranan dalam mengembalikan kedaulatan bahasa Melayu ini supaya peranan bahasa Melayu tidak lenyap ketika rakyat asyik dengan globalisasi.

“Kini tsunami kemasukan budaya songsang Barat semakin dirasai apabila anak-anak muda kini lebih selesa berbahasa Inggeris berbanding berbahasa kebangsaan walaupun lahir dan membesar di negara ini.

“Konon lebih fasih berbahasa asing berbanding bahasa ibunda sendiri sedangkan perkara yang dilakukan itu adalah merosakan bahasa sendiri,” katanya kepada Ismaweb.net, hari ini.

Beliau berkata demikian sebagai mengulas kenyataan Prof Dr Sarjit Singh yang menyifatkan bahasa Melayu kini berada dalam keadaan tenat dan akan lenyap sekiranya tidak diperjuangkan.

Mengulas lanjut, Haji Rashidi menegaskan, masyarakat perlu menanam ingatan bahawa bahasa Melayu adalah bahasa rasmi yang merupakan kontrak sosial yang perlu dipertahankan.

“Dalam apa juga keadaan ingatan ini perlu dikekalkan, hebat mana pun negara kita kontrak sosial ini tidak boleh kita langgar sekali gus menjadikan bahasa Melayu sebagai bahasa rasmi negara kita,” tegasnya.

Katanya lagi, langkah mempertahankan bahasa Melayu adalah kewajipan kepada pembentukan Malaysia melibatkan peruntukan khas dalam Perlembagaan iaitu Perkara 152.

“Ia juga ditetapkan sebagai Dasar Pendidikan Kebangsaan di mana satu daripada terasnya adalah penggunaan bahasa Melayu sebagai bahasa penghantar utama dalam negara kita.” katanya.

Justeru, katanya, menjadi kewajipan kepada semua individu untuk pertingkatkan usaha memartabatkan bahasa Melayu supaya terus kekal sekali gus mendaulatkannya.


Jata Negara: DAP sifatkan ia isu kecil, jangan terlalu sensitif

BANGI, 10 Zulkaedah 1441H, Khamis – DAP dilihat seperti bersetuju dengan perbuatan tidak bertanggungjawab pihak yang mengubah suai Jata Negara apabila ‘membela’ mereka yang mencetuskan kontroversi berkenaan.

Ini setelah Ahli Dewan Undangan Negeri (ADUN) Tanah Rata, Chiong Yoke Kong menggesa, kerajaan Perikatan Nasional (PN) jangan membesarkan isu kecil dan terlalu sensitif terhadap karya seni yang tidak selari dengan pandangan sendiri lalu menindasnya menggunakan jentera kerajaan.

Menerusi kenyataan disiarkan media DAP – The Rocket – pada 30 Jun lalu, beliau turut mengutuk tindakan Barisan Nasional (BN) dan Pemuda PAS yang membesarkan isu tersebut dan memanupulasi emosi rakyat demi manfaat politik.

Yoke Kong mendakwa, tindakan tersebut mencerminkan kejahilan mereka tentang bidang seni sekali gus tidak menghormati hasil karya serta kebebasan bersuara.

“Hari ini rakyat terutamanya anak seni tempatan melihat kerajaan pimpinan PN tidak dapat bertolak ansur dengan satu karya seni kecil.

“Rakyat tertanya-tanya bagaimanakah kerajaan pimpinan PN boleh berbuat sebaliknya dengan melakukan keganasan putih pada masa yang sama menggalakkan anak seni tempatan berkarya dan mengekspresi kreativiti mereka dengan bebas?

“Kerajaan jelas bercadang menghasilkan karya seni bertaraf antarabangsa yang dapat menembusi pasaran luar negara, tetapi kini ianya kedengaran seperti hanya sebuah fantasi dan mimpi,” katanya sinis.

Sebelum ini, buku ‘Rebirth: Reformasi, Resistance, And Hope In New Malaysia suntingan penulis, Kean Wong tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Buku itu diharamkan Kementerian Dalam Negeri berkuat kuasa semalam.

Menurut Warta Kerajaan bertajuk Perintah Mesin Cetak dan Penerbitan (Kawalan Hasil Penerbitan Tidak Diingini) 2020, ia membabitkan larangan secara mutlak terhadap buku berkenaan


Hujan lebat di Korea Selatan ragut 31 nyawa

SEOUL, 27 Zulhijjah 1444H, Ahad – Lima mayat yang terperangkap bawah terowong ditenggelami hujan lebat di Korea Selatan telah ditarik keluar pada Ahad, kata pihak berkuasa.

Kes kematian itu menjadikan angka korban akibat bencana yang melanda negara itu meningkat kepada 31 orang.

Semua mayat itu ditemui dari sebuah bas yang telah ditenggelami air di laluan bawah banjir di Cheongju pada Sabtu, selepas pekerja penyelamat memulakan operasi mencari dalam air awal Ahad, kata pegawai.

Kementerian Dalam Negeri dan Keselamatan sebelum ini berkata, sekurang-kurangnya 26 maut dan 10 yang lain hilang setakat 6 pagi (2100 GMT pada Sabtu) apabila hujan lebat menyebabkan tanah runtuh dan banjir di seluruh negara, dengan pemindahan meliputi 7,540 orang.

Korban akibat terowong yang ditenggelami air itu tidak dimasukkan dalam data kementerian kerana tidak jelas berapa ramai mangsa dan kereta yang terperangkap di dalam air.

“Kami memberi tumpuan kepada operasi mencari kerana kemungkinan terdapat lebih ramai orang di sana,” kata Ketua Balai Bomba Cheongju barat, Seo Jeong-il kepada pemberita.

Presiden Yoon Suk Yeol, kini dalam perjalanan ke luar negara, mengarahkan Perdana Menteri, Han Duck-soo untuk menggerakkan semua sumber yang ada bagi meminimumkan korban, kata pejabatnya.

Ini kerana hujan lebat dijangka lebih banyak berlaku di semenanjung Korea pada Ahad. – Agensi


Jangkitan COVID-19 di Myanmar meningkat kepada 882 kes

YANGON, 13 Muharram 1442H, Selasa – Jumlah jangkitan COVID-19 di Myanmar meningkat kepada 882 dengan 95 lagi kes disahkan dilaporkan pada Isnin malam, lapor agensi berita Xinhua memetik kenyataan Kementerian Kesihatan dan Sukan.

Pada Isnin sahaja Myanmar melaporkan 107 kes mencatat lonjakan tertinggi dalam sehari sejak virus itu mula menular lima bulan lalu.

Myanmar mengesan kes baharu membabitkan jangkitan tempatan pada 16 Ogos sejak kes tempatan terakhir dilaporkan pada 16 Julai. Sejak 16 Ogos peningkatan kes turut dilaporkan berlaku di Rakhine.

Sebanyak 157,843 sampel diuji dan 7,624 pesakit kini dalam siasatan, menurut data kementerian.

Menurut kementerian itu lagi sebanyak 354 pesakit sudah sembuh.

Myanmar melaporkan dua kes positif pertama pada 23 Mac dengan enam kematian dicatatkan setakat ini. – Bernama


Hamas rampas dron Israel di Gaza

GAZA, 29 Muharram 1445H, Rabu – Gerakan Perjuangan Islam Palestin (Hamas) mengumumkan merampas dron milik pengganas Israel di Gaza, lapor agensi berita Anadolu.

Perkara itu dimaklumkan dalan kenyataan ringkas oleh pasukan sayap bersenjata Hamas, Briges Izz Al-Din Al-Qassam.

Kenyataan itu berkata, Briged Al-Qassam merampas dron K1 Orbiter ketika dalam misi meninjau musuh di ruang udara timur Gaza.

Bagaimanapun, Pihak Berkuasa Penyiaran Israel mendakwa, dron perkhidmatan perisikan domestik, Shin Bet terhempas di Gaza ketika aktiviti operasi.

Saluran 14 Israel berkata, dron itu terhempas di kawasan kejiranan Al-Zaytoun, timur bandar Gaza akibat daripada kerosakan teknikal dan bukan atas sebab rampasan.- Agensi


Akta 446: Bukan masa sesuai naikkan denda terhadap majikan

KUALA LUMPUR, 21 Safar 1443H, Selasa – Langkah menaikkan denda kepada golongan majikan yang gagal mematuhi Akta 446 (Akta Standard Minimum Perumahan, Penginapan dan Kemudahan Pekerja 1990) (Pindaan 2019) tidak sesuai dilaksanakan pada masa sekarang, kata Menteri Sumber Manusia Datuk Seri M Saravanan.

Jelasnya ia berikutan kedudukan semasa ekonomi negara dengan krisis kekurangan tenaga kerja yang dihadapi banyak syarikat susulan pelaksanaan Perintah Kawalan Pergerakan (PKP) sebelum ini.

“Sebelum PKP pertama, jumlah pekerja asing mencarum Perkeso adalah sebanyak 1.8 juta, hari ini dalam masa setahun angka itu turun kepada 1.1 juta kerana negara betul-betul hadapi krisis kekurangan tenaga kerja.

“Kalau nak baik pulih ekonomi, yang penting kita perlu tingkatkan produktiviti dan untuk itu kita perlukan tenaga kerja, dan dalam keadaan seperti ini ia mungkin bukan masa sesuai untuk tingkatkan denda,” katanya ketika menjawab soalan tambahan Datuk Che Abdullah Mat Nawi (PAS-Tumpat) di Dewan Rakyat hari ini.

Pada masa ini, jika sabit kesalahan di bawah akta itu, majikan boleh dikenakan hukuman denda RM50,000.

Menjawab soalan asal Dr Ong Kian Ming (PH-Bangi), Saravanan berkata sebanyak 940 kertas siasatan dibuka terhadap majikan dalam pelbagai sektor yang melanggar akta berkenaan bagi tempoh Jun 2020 hingga Ogos lepas.

“Sebanyak 618 kompaun telah dikeluarkan atas pelbagai kesalahan seperti kegagalan memohon perakuan penginapan dan kegagalan memenuhi standard minimum penginapan seperti penyediaan almari, katil, tilam dan bantal kepada setiap pekerja, serta bilangan pekerja melebihi kapasiti maksimum,” katanya. – Bernama


Pengajaran Hari Asyura

HARI Asyura, hari ke 10 Muharram adalah hari Allah SWT menyelamatkan Nabi Musa A.S bersama kaumnya daripada Firaun dan tenteranya. Nabi SAW menganjurkan umat Islam berpuasa sebagaimana dalam hadis berikut:

Ibnu Abbas RA ditanya berkenaan puasa hari Asyura, maka dia menjawab: Aku tidak tahu hari di mana Rasulullah SAW berpuasa padanya dan mengharapkan ganjarannya melebih hari-hari yang lain melainkan hari ini (iaitu hari Asyura). Hadis Sahih Muslim.

Daripada Abi Qatadah RA berkata, Rasulullah SAW bersabda: Puasa hari Asyura, aku harapkan ganjarannya di sisi Allah SWT iaitu diampunkan dosa setahun yang lalu. Hadis riwayat Muslim, Abi Daud, Tarmizi, Ahmad dan al-Baihaqi.

Imam Nawawi menulis dalam kitab al-Majmu’ :
Diampunkan semua dosa kecil melainkan dosa-dosa besar.

Beberapa pengajaran:

1. Kemenangan Islam telah dijamin oleh Allah SWT bagi hambaNya yang berjuang untuk memenangkan Islam berdepan dengan taghut dan jahiliyah. Firaun adalah lambang kekuatan taghut yang memiliki segalah kekuatan untuk menghentikan seruan dakwah tauhid. Namun, Nabi Musa AS tetap teguh menyampaikan seruan dakwah sehingga dikejar oleh Firaun dan bala tenteranya yang ramai. Para pejuang Islam mestilah yakin dengan kemenangan Islam meskipun usaha dakwah itu sukar dan panjang.

2. Umat Islam dianjurkan untuk terus menghidupkan sunnah Rasulullah SAW sebagai tanda cinta kepada baginda.

3. Antara rahmat dan kasih sayang Allah SWt adalah memberi ganjaran yang besar dengan amal ibadah yang kecil dan mudah.

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Bak kut teh: MP Tebrau kurang ajar, cadangan ‘halus’ hakis imej Islam

BANGI, 19 Zulkadah 1444H, Khamis – Cadangan Ahli Parlimen Tebrau, Jimmy Puah Wee Tse supaya hidangan bak kut teh diangkat sebagai makanan kebangsaan dilihat sebagai kurang ajar.

Lebih mengecewakan, pandangan pemimpin Pakatan Harapan (PH) itu menampakkan betapa dia tidak sensitif terhadap masyarakat umum dan rakyat majoriti yang beragama Islam.

Jurucakap Gagasan Bangsa, Haji Aminuddin Yahaya berkata, bagi sesetengah orang, kenyataan itu kelihatan seperti cadangan bodoh yang bersahaja secara ‘permukaannya’.

Bagaimanapun, apabila diteliti lebih mendalam, sebenarnya ianya kurang ajar.

“Dengan mengisytiharkan sesuatu itu sebagai ‘perkara ikonik’ kebangsaan di peringkat antarabangsa, maka ianya adalah pendirian bahawa ‘inilah identiti rasmi negara’ – termasuklah makanan.

“Apakah sebenarnya YB Jimmy mahu mengangkat sesuatu yang haram seperti babi sebagai sebahagian dari identiti rasmi negara Islam (Malaysia)?,” soalnya.

Pada masa sama, Aminuddin mempersoalkan sama ada tindakan itu usaha halus untuk menghina negara yang akhirnya menghakis imej dan kedudukannya sebagai sebuah negara Islam yang sohor.

“Saya tidak boleh bayangkan jika ini menjadi kenyataan. Mana kita nak letak muka di hadapan saudara-saudari kita dari negara-negara Islam? Pastinya akan menjadi bahan jenaka yang menghinakan.

“Apakah jika ini jadi kenyataan, akan ada banyak lagi yang haram akan menjadi ikon kebangsaan?

“Arak tempatan mana pula yang boleh dinobat sebagai minuman kebangsaan?
Judi apakah yang boleh dinobat sebagai permainan kebangsaan?,” soalnya.

Terdahulu, sesi Dewan Rakyat turut bertukar riuh ekoran isu bak kut teh menjadi tumpuan, apabila Ahli Parlimen pembangkang dari Langkawi mempersoalkan kewajaran hidangan itu diangkat sebagai makanan kebangsaan.

Ia susulan soalan dikemukakan Jimmy yang meminta kerajaan menyatakan usaha untuk memastikan makanan tradisi rakyat Malaysia seperti nasi lemak, bak kut teh dan laksa diangkat martabatnya sebagai makanan kebangsaan dan tidak dituntut sebagai makanan kebangsaan negara lain.

Datuk Mohd Suhaimi Abdullah (PN-Langkawi) memaklumkan bahawa dalam 10 makanan tradisional paling popular di Malaysia tiada bak kut teh.

Malah katanya, 30 makanan tradisional pelbagai kaum di negara ini juga tidak mempunyai makanan jenis itu.


Kes keracunan makanan menurun 44.2 peratus pada 2020

BANGI, 26 Syawal 1442H, Isnin – Jumlah kes keracunan makanan di Malaysia pada tahun lalu menunjukkan penurunan sebanyak 44.2 peratus iaitu daripada 516 kejadian kepada 288 berbanding tempoh sama pada 2019.

Walaupun situasi kejadian di Malaysia masih terkawal, Kementerian Kesihatan (KKM) memandang serius mengenai kes keracunan makanan, memandangkan soal keselamatan dan kebersihan tidak boleh dipandang ringan.

Ketua Pengarah Kesihatan, Tan Sri Dr Noor Hisham Abdullah berkata, KKM melalui Bahagian Keselamatan dan Kualiti Makanan akan sentiasa memastikan keselamatan serta kualiti makanan di negara ini.

“Walaupun negara kini sedang dilanda wabak pandemik COVID-19, KKM tetap memastikan aktiviti pemantauan dan tindakan penguatkuasaan sentiasa dijalankan terhadap tahap kebersihan premis makanan.

“Pada tahun 2020, sebanyak 66,210 premis makanan di seluruh negara telah diperiksa di mana sejumlah 59,646 (90.1 peratus) adalah bersih,” katanya dalam kenyataan.

Manakala, 1,534 (2.32 peratus) premis makanan yang diperiksa adalah tidak bersih termasuk restoran dan kedai makan telah ditutup di bawah Seksyen 11, Akta Makanan 1983.

“Selain itu, sebanyak 19,789 notis dikeluarkan kepada pemilik premis makanan yang tidak mematuhi Peraturan-Peraturan Kebersihan Makanan 2009, Akta Makanan 1983.

“KKM akan terus memperkukuhkan lagi kawalan keselamatan makanan negara bagi memastikan rakyat Malaysia terus menikmati makanan yang selamat,” katanya.

Dr Noor Hisham berkata demikian dalam satu kenyataan sempena sambutan Hari Keselamatan Makanan Sedunia Peringkat Kebangsaan 2021 yang bertemakan ‘Makanan Selamat Penentu Kesejahteraan’.


Tiada rakyat Malaysia terlibat letupan paip gas, kemalangan bas di Mesir

PUTRAJAYA, 13 Ramadan 1443H, Jumaat – Tiada rakyat Malaysia yang terkesan dalam dua insiden di Mesir iaitu letupan besar saluran paip gas di Nasr City, Kaherah pada Khamis dan kemalangan melibatkan sebuah bas di Aswan pada Rabu.

Kementerian Luar Negeri dalam mengesahkan hal in berkata, Kedutaan Besar Malaysia di Kaherah telah berhubung dengan rakyat Malaysia, terutamanya pelajar-pelajar yang menginap di sekitar Nasr City bagi memastikan keselamatan mereka.

Rakyat Malaysia juga dinasihatkan sentiasa berhati-hati dan menjaga keselamatan masing-masing, kata kementerian melalui kenyataan Khamis malam.

Menurut laporan media Mesir letupan berhampiran Al-Ahly Club di Nasr City menyebabkan kebakaran besar dan kemalangan bas dengan sebuah lori di Aswan pula menyebabkan 10 orang maut termasuk lima pelancong asing.-  Bernama


Malaysia cadang PBB wujudkan mekanisme kerjasama monetari antarabangsa

NEW YORK, 27 Safar 1444H, Sabtu – Malaysia hari ini meminta negara-negara anggota Pertubuhan Bangsa-Bangsa Bersatu (PBB) untuk mewujudkan mekanisme Kerjasama Monetari Antarabangsa bagi menangani pelbagai isu ekonomi, antaranya cengkaman inflasi yang melanda dunia.

Perdana Menteri Datuk Seri Ismail Sabri Yaakob berkata mekanisme sebegini diperlukan memandangkan dalam dunia yang saling terkait, dasar dan keputusan sesetengah negara mampu memberi kesan kepada negara lain.

“Misalnya, dalam mendepani cengkaman inflasi yang melanda dunia, dasar monetari dan penetapan kadar faedah oleh sesebuah negara turut memberi impak kepada negara-negara lain,” katanya dalam ucapan beliau sempena Perhimpunan Agung Pertubuhan Bangsa-Bangsa Bersatu (UNGA) kali ke -77 di Ibu Pejabat PBB, di sini, pada Jumaat.

Ismail Sabri berkata, cadangan penubuhan Mekanisme Kerjasama Monetari Antarabangsa adalah bertujuan untuk membina sistem yang lebih efektif, adil dan mampu mengimbangi keperluan pembangunan sejagat. “Di sinilah kerjasama dan penyelarasan antara negara perlu dipertingkatkan, bagi mencapai matlamat kesejahteraan ekonomi yang lebih adil untuk semua,” katanya.

Sejak kebelakangan ini, trend kadar inflasi yang tinggi menjadi fenomena global yang turut dialami oleh banyak negara di dunia berikutan kenaikan input pengeluaran dan harga bahan api.

Menurut kajian yang dibuat oleh Bank Dunia, ketika bank di seluruh dunia menaikkan kadar faedah secara serentak ekoran inflasi, dunia kemungkinan akan menuju ke arah kemelesetan pada 2023.

Bank pusat di seluruh dunia telah menaikkan kadar faedah tahun ini pada kadar yang belum pernah dilihat sejak lima dekad lepas – satu trend yang dijangka akan berterusan sehingga ke tahun depan, kata laporan itu.

Para pelabur menjangka bank pusat menaikkan kadar dasar monetari kepada sehingga hampir 4 peratus sepanjang 2023, peningkatan lebih daripada 2 peratus berbanding purata pada 2021.

Di Malaysia, Laporan Kewangan Rakyat Ke-109 oleh Kementerian Kewangan pada awal bulan ini menunjukkan kadar inflasi di Malaysia adalah lebih rendah berikutan langkah kerajaan menyediakan peruntukan subsidi yang lebih besar iaitu sebanyak RM77.7 bilion bagi tahun 2022 jika dibandingkan dengan bajet asal sebanyak RM31 bilion.

Menurut laporan itu, kadar inflasi di Malaysia meningkat 3.1 peratus bagi tempoh Januari hingga Ogos 2022, selari dengan jangkaan pasaran sebanyak 3.2 peratus bagi tahun ini, didorong oleh permintaan dalam negara yang kukuh, harga komoditi yang masih tinggi dan gangguan dalam rantaian bekalan global.

Bagi Ogos 2022, kadar inflasi negara meningkat sedikit kepada 4.7 peratus berbanding 4.4 peratus pada Julai 2022 dan kadar inflasi masih tinggi berikutan fenomena global yang turut dialami oleh kebanyakan negara disebabkan kenaikan input pengeluaran dan harga bahan api.

Kadar inflasi pada Ogos 2022 di Zon Eropah adalah 9.1 peratus, Amerika Syarikat pada 8.3 peratus, Thailand pada 7.9 peratus, Filipina pada 6.3 peratus dan Republik Korea mencatatkan 5.7 peratus. – Bernama


Cadangan perakuan bersama sijil sah vaksinasi dengan Australia

KUALA LUMPUR, 7 Ramadan 1442H, Isnin – Malaysia mencadangkan kepada Australia supaya bekerjasama mewujudkan Perakuan Bersama Sijil Pengesahan Vaksinasi untuk membolehkan perjalanan dan memulihkan proses rentas sempadan selepas kedua-dua negara terjejas akibat pandemik COVID-19.

Menteri Luar Datuk Seri Hishammuddin Tun Hussein berkata, langkah itu penting memandangkan lebih 19,000 penuntut Malaysia sedang menunggu untuk kembali ke Australia bagi menyambung pengajian.

Hishammuddin mengemukakan cadangan itu kepada Menteri Luar dan Menteri Wanita Australia Marise Payne dalam mesyuarat secara maya pada Isnin.

“Berikutan pandemik COVID-19 ketika ini, kami juga mengadakan perbincangan konstruktif mengenai  pelan vaksinasi negara masing-masing yang sedang rancak dilaksanakan,” katanya.

Hishammuddin berkata, mereka turut membincangkan isu serantau dan antarabangsa  termasuk   perkembangan di Myanmar selain beliau memaklumkan Payne mengenai Mesyuarat Pemimpin ASEAN di Jakarta, Indonesia hujung minggu ini diharap membincangkan berkaitan negara yang bergolak itu.

“Bimbang mengenai penggunaan senjata oleh tentera yang mengakibatkan peningkatan jumlah kematian selain penangkapan orang awam, saya menyuarakan gesaan Malaysia kepada semua pihak supaya mengelak  menggunakan keganasan serta menuntut mereka bertenang dan bertolak ansur,” katanya.

Beliau berkata, semua pihak yang berkenaan harus mencari penyelesaian aman, mengadakan dialog, berdamai dan segera mengembalikan keadaan normal sejajar dengan aspirasi dan kepentingan rakyat Myanmar demi keamanan, keselamatan dan kestabilan menyeluruh rantau ini

“Malaysia akan terus menjalin hubungan konstruktif dengan semua pihak dengan harapan dapat menyumbang ke arah penyelesaian aman,” tambahnya.

Tentera Myanmar melancarkan rampasan kuasa pada 1 Februari, beberapa jam sebelum Parlimen dijadual bersidang, dan menahan Kaunselor Negara, Aung San Suu Kyi, Presiden Win Myint, dan pemimpin kanan Liga Demokrasi Kebangsaan (NLD). Sejak itu lebih 700 orang kehilangan nyawa dalam tunjuk perasaan antikudeta.

Sementara itu, dalam pertemuan tiga hala dengan rakan sejawat mereka dari Brunei, Datuk Seri Setia Haji Erywan bin Pehin Datu Pekerma Jaya Haji Mohd. Yusof, katanya, ketiga-tiga pemimpin mengakui  berlakunya peningkatan masalah kesihatan mental di rantau ini, diburukkan lagi oleh pandemik COVID-19, dan kesannya terhadap masyarakat dalam jangka panjang sekiranya tidak ditangani.

Bagi menggalakkan kerjasama serantau mengenai kesihatan mental, Malaysia bersetuju menjadi penaja bersama Kenyataan Pemimpin mengenai Kerjasama Kesihatan Mental bersama Brunei pada Sidang Kemuncak Asia Timur ke-16 akhir tahun ini, katanya. -Bernama


Remaja Palestin korban terbaharu ditembak di kepala

TEBING BARAT, 6 Zulkaedah 1442H, Khamis – Seorang remaja Palestin yang ditembak di kepala oleh tentera pengganas Israel di utara Tebing Barat semalam meninggal dunia hari ini.

Terdahulu, Ahmad Beni Shamsa, cedera selepas tentera Israel menggunakan peluru hidup bagi meleraikan bantahan yang dilakukan oleh penduduk dari kampung Beita.

Ahmad dibawa ke Hospital Bedah Rafidia di Nablus, bagaimanapun dia meninggal dunia akibat kecederaan yang dialami.

Remaja berusia 16 itu adalah rakyat Palestin keempat yang dibunuh oleh Israel ketika bantahan menentang penempatan – yang tidak sah berdasarkan undang-undang antarabangsa – bermula di Beita.

Minggu lalu, Mohammed Hamayel, 15, ditembak dan dibunuh oleh tentera Israel ketika bantahan di Beita selepas solat Jumaat.

Penduduk Beita mengadakan bantahan selama lima minggu berturut-turut terhadap rancangan untuk membina sebuah pos penempatan haram baharu Israel di Jabal Sabih. – Agensi


Taliban siasat insiden letupan di Kabul

KABUL, 9 Jamadilakhir 1444H, Isnin – Siasatan telah dijalankan selepas letupan berhampiran pusat pemeriksaan di lapangan terbang tentera Kabul membunuh dan mencederakan beberapa orang pada Ahad.

Jurucakap Kementerian Dalam Negeri, Abdul Nafi Takoor berkata, sebutir bom meletup berhampiran pintu masuk kemudahan di ibu negara Afghanistan.

“Beberapa rakyat negara kita terkorban dan cedera akibat letupan bom yang berlaku di luar lapangan terbang tentera Kabul,” katanya.

Beliau bagaimanapun tidak memberikan jumlah atau maklumat mengenai insiden itu, mengatakan bahawa butiran lanjut akan diberi kemudian.

Sementara itu, media tempatan memetik sumber keselamatan sebagai berkata, sekurang-kurangnya 10 orang terbunuh dan lapan lagi cedera.

Penduduk yang tinggal berhampiran kemudahan itu berkata, bunyi letupan kuat kedengaran kira-kira jam 8 pagi.

Tiada siapa yang mengaku bertanggungjawab atas serangan itu, bagaimanapun sekutu serantau Daesh telah meningkatkan serangan sejak pengambilalihan Taliban pada Ogos 2021.

Keadaan keselamatan di negara itu semakin merosot sejak beberapa bulan kebelakangan ini, dengan sekutu kumpulan militan Afghanistan mendakwa bertanggungjawab atas pelbagai serangan yang menyasarkan diplomat Russia, Pakistan dan China serta orang awam di Kabul.

Sasaran lain, termasuk rondaan Taliban dan anggota minoriti Syiah Afghanistan. – Agensi


MOF bincang serah semula aset TH

KUALA LUMPUR, 13 Rabiulawal 1445H, Jumaat – Kerajaan akan memulakan perbincangan bagi menyerahkan semula sebahagian aset Lembaga Tabung Haji (TH) yang sebelum ini dipindahkan ke sebuah syarikat tujuan khas (SPV) dimiliki Kementerian Kewangan pada 2018, kata Perdana Menteri Datuk Seri Anwar Ibrahim.

Anwar, yang juga Menteri Kewangan berkata, pertimbangan itu dibuat setelah meneliti laporan awal serta melihat TH kembali diurus dengan baik, peningkatan keyakinan pendeposit, serta pengurusan cekap dan berintegiriti oleh kepimpinan baharu institusi pengurusan haji negara itu.

“Setelah meneliti perkembangan dan bincang dengan Menteri (Hal Ehwal Agama) dan Pengerusi Lembaga TH Tan Sri Azman Mokhtar, saya telah beritahu daripada awal bahawa sebaik sahaja TH diurus dengan baik, maka MOF akan memulakan perbincangan supaya menyerahkan semua aset yang dipegang SPV.

“Ini juga mematikan fitnah amat tidak bertanggungjawab pada Menteri Kewangan ketika itu (Lim Guan Eng) dan kerajaan ketika itu seolah-olah memindahkannya pada kelompok bukan Islam. Tidak, saya lihat rekodnya, dan di MOF,  ia masih dalam pegangan MOF, sekarang saya pegang amanahnya,” katanya.

Beliau berkata demikian ketika berucap melancarkan sambutan Ulang Tahun Jubli Intan Lembaga TH yang ke-60 di Menara TH hari ini yang turut dihadiri Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar. – Bernama